Диаспоралар тармоғи ва истеъдодларнинг халқаро миграцияси: мамлакатлар хориждаги ўз диаспораларидан қандай фойдаланишлари мумкин? - UzAnalytics\n2006 йилда Жаҳон Банки Институти мамлакатларни ривожлантиришда уларнинг хориждаги диаспоралари тармоғи ва ушбу диаспоралар кўникмаларининг роли тўғрисида китоб нашр этдилар – Diaspora Networks and the International Migration of Skills: How Countries Can Draw on their Talent Abroad. Муаллифлар бу борада махсус экспериментал лойиҳаларни ишлаб чиқиб, уларни Сальвадор, Аргентина, Арманистон, Чили, Мексика ва Жанубий Африкада синовдан ўтказдилар.\nМуаллифлар ушбу жараёнда “экспатриантлар” (“кўчиб юрадиган профессионаллар”) нинг ўз мамлакатлари фойдаси учун маҳорати ва кўникмаларидан қай тарзда фойдаланиши ҳақида кўп нарса ўргандилар.\nРивожланаётган мамлакатлар янги билимларни қандай ўзлаштира оладилар? Бунинг учун улар иш юритишнинг янги усулларини ўрганишлари зарур. Бу эса ишлаб чиқариш усуллари, бозорлар ва ресурслар ҳақида турли маълумотларни топиш ва тўплаш қобилияти бўлишини ва уларни ривожлантиришни назарда тутади. Чунки тараққиёт таълимни, таълим эса изланишни талаб этади. Ривожланиш ҳамиша ички иқтисодиётнинг ташқи олам билан қай даражада алоқадорлигига боғлиқлиқдир. Чунки ҳатто энг кучли иқтисодиётга эга мамлакатлар ҳам якка ўзлари барча замонавий билимлар ва ғояларни пайдо қилолмайдилар.\nИстеъдодларнинг халқаро сафарбарлиги ва унинг сезиларли даражада намоён бўлиши – ақллиларнинг чиқиб кетиши (одатда инсон капиталининг кам ривожланган мамлакатлардан яхши ривожланган мамлакатларга чиқиб кетиши сифатида белгиланади) таълим ва тараққиётда марказий ўрин тутади. Мазкур нашр кўникмаларнинг халқаро сафарбарлигига оид иккита далилга асосланади. Биринчидан, у ривожланаётган мамлакатлардан ривожланган мамлакатларга кўчиб кетган (университет дипломига эга бўлган) юқори малакали экспатриантларнинг катта-катта ҳамжамиятлари мавжудлигини эътироф этади. 2000 йилда Филиппин ривожланаётган мамлакатлар орасида юқори малакали мутахассислари кўп даромад оладиган мамлакатларга энг кўп кўчиб ўтган давлат бўлган. Кейинги ўринларда Ҳиндистон, Мексика ва Хитой туради. Китобнинг асосини ташкил этувчи иккинчи ҳақиқат, малакали экспатриантлар ўз мамлакатларининг тараққиёти учун ҳам муҳим манба бўлиши мумкинлигини кўрсатади. Маълумки, 1985-2000 йиллар мобайнида Хитойга киритиладиган хорижий сармоянинг 70 жоизгача бўлган қисми тўғридан-тўғри ўз ватанидан кўчиб кетган хитойликларнинг улушига тўғри келади.\nЭкспатриантлар ўз ватани ривожи учун сармоядор сифатида ҳисса қўшиши ва молиявий ёрдам беришлари шарт эмас. Улар хорижда эгаллаган билимларини тарқатган ҳолда ҳамда ривожланган мамлакатларнинг технологик инновациялари ва инвестициявий капиталидан фойдаланишни енгиллаштирган ҳолда бозорлардан фойдаланиш имкониятини тақдим этиш орқали ўз юртлари ва ривожланган мамлакатлар ўртасида боғловчи бўғинга айланиб борадилар. Диаспораларнинг обрўли аъзолари давлат-хусусий шерикчилик мулоқоти бўйича ташаббуслар киритиши, ислоҳотлар ва янги лойиҳаларни илгари суриши мумкин.\nХориждан юбориладиган пул ўтказмалари эмас, балки сиёсий экспертиза ҳамда бошқарувга оид ва маркетинг билими диаспоралар тармоқларининг энг муҳим ресурсларидан ҳисобланади. Ривожланиш нуқтаи назаридан қараганда ҳам, мигрантлар қашшоқликка қарши курашнинг муҳим воситаси ҳисоблансада, уларнинг жўнатмалари ва бошқа пул ўтказмалари ривожланишга у қадар катта таъсир кўрсатмайди.\nНима учун диаспоралар ривожланаётган мамлакатларни техник-ноу-хау ва инвестициявий капитал билан боғлайдиган энг мақбул кўприк ҳисобланишига доир қўшимча изоҳлар бор. Диаспоралар, ҳеч бўлмаганда, мультимиллий фирмаларга қарганда, ривожланаётган мамлакатлар учун афзал ҳисобланадилар, чунки улар ички ўйинчилар ва ташқи компаниялар ўртасидаги муносабатларни ўз ичига олади. Автоном мультимиллий фирмалар ўз манфаатларига эга бегона жосуслар деб қаралаётган бир пайтда, иқтисодий жиҳатдан кучли бўлган майда халқлар уларни қабул қилган мамлакатдан кўра, ўз этник бирлашмаларига кўпроқ содиқликни намойиш этадилар.\nАлбатта, ҳақиқат жуда мураккаб ва диаспораларнинг ижобий роли кўплаб омилларга боғлиқ. Уларнинг ички ва жаҳон иқтисодиётга таъсир кўрсатиши глобал ишлаб чиқариш анадазалари ва занжирлар, диаспора аъзоларининг ўсиш имкониятлари, иқтисодий фаолияти ва стратегияларига боғлиқ. Диаспоралар миллий тараққиётнинг кўзгуларидир. Уларда миграцияга сабаб бўладиган миллий инқироз омиллари ва миграцияни жалб қиладиган жаҳон иқтисодий омилларини акс этади.\nДиаспоралар аъзоларининг халқаро даражадаги бошқарув кўникмаларига эгалиги уларнинг муваффақиятини таъминлайди. Уларнинг кам сонли қисми фақатгина ўз юртларида мана шундай кўникмалар бўйича ўқитилади. Бундан ташқари бошқарув билимлари кенгайтирилган сиёсий таълим билан тўлдирилади. Бу диаспора аъзоларининг ўз уйлари ва уларни қабул қилаётган маданият ўртасидаги тафовутни осон енгишига ёрдам беради. Биринчи авлод иммигрантлари қоидага кўра, уларни қабул қилган мамлакатда унчалик кўзга ташланмайдилар. Ушбу иммигрантлар уларнинг этник мансублиги камчилик бўлиши мумкинлигини билишади. Оммавий савдо компания раҳбари бўлишни мақсад қилган жиззаки ва келажаги бор инсонлар бундай тўсиқларга дуч келиши ва уларни енгиб ўтишга тайёр туриши лозим. Ана шундай иммигрантларнинг муваффақияти уларни қабул қилаётган мамлакатда уларни ўз бирлашмаларининг намунаси ва ифодачисига айлантиради, ушбу иммигрантларни қабул қилган давлатнинг эътироф этиши эса, уларнинг ўз уйларида улар ҳақидаги фикрларига янги маъно беради.\nБунга Чилини мисол қилиб кўрсатиш мумкин: 1997 йилда Чилининг генетик олими ва биотехнологиялар бўйича АҚШнинг Нью-Джерси штатида жойлашган компания раҳбари Рамон Гарсиа Чили жамғармасига ушбу мамлакатда қишлоқ хўжалиги соҳасида новаторлик технологияларидан фойдаланишни ўрганиш бўйича қўшма бизнес ташкил қилишни таклиф қилади. Томонлар касалликка чидамли бўлган узумни генетик жиҳатдан ўзгартиришга қодир бўлган қўшма корхона ташкил қиладилар. Гарсианинг Чили иқтисодиётига оид билимлари, АҚШда олган таълим-тажрибасисиз бунга эришиш имконсиз эди. Бу мисол, шунингдек, катта таъсир кўрсатиш учун битта одам ҳам етарли эканини ҳамда ўн нафар ана шундай олим Арманистон ёки Чили сингари кичик мамлакатларнинг бутун бошли тармоқларини ўзгартира олишларини ҳам кўрсатади.\nБундай алоқаларни қай тарзда бошлаш ва ушлаб туриш (қўллаб-қувватлаш) мумкин? Қандай қилиб самарали диаспоралар тармоғини шакллантириш мумкин ва қай тарзда «ақллиларнинг чиқиб кетиши» жараёнини «ақллиларнинг қайтиб келишига» қайтарса бўлади?\nЯхши ташкиллаштирилган ва ривожланиб бораётган Хитой ва Ҳиндистон диаспоралари бунга мисол бўла олади. Хитой диаспорасининг муваффақияти анча ривожланган ва чет элда бойлик орттирган иммигрант оилаларнинг анъанавий инвестициявий хатти-ҳаракатлари билан чекланиб қолмаяпти. Ҳиндистон диаспорасининг муваффақияти кўп жиҳатдан етказиб бериш занжирини ташкиллаштиришда рўй берган яқиндаги ўзгаришлар ҳамда Ҳиндистоннинг асосий капиталига инвестициялар киритишга нисбатан трансмиллий инновацион тармоқларнинг пайдо бўлишига боғлиқдир. Айни пайтда, арман диаспоралари улкан институционал салоҳиятга эга бўлишига қарамай, Арманистонни, ақалли, унинг салоҳиятини ривожлантиришга жиддий ҳисса қўша олмадилар. Диаспоралар ва Арманистондаги совет давридан кейинги синфлар ўртасидаги келишмовчиликлар чет элдаги саҳий арманларнинг хайрихоҳлиги билан бирлашган ҳолда, ҳукуматнинг диаспоралар билан яқин ҳамкорлик қилиш истаги йўқлиги оқибатида мамлакатни ривожлантиришга тўсқинлик қилди. Арманистон тажрибаси шуни кўрсатадики, сиёсий контекст ҳам иқтисодий шароитлар сингари шундай эътиборни талаб этади.\nМуаллифлар Силикон водийси ва тиббиёт туризми тажрибаларини ҳисобга олган ҳолда диаспора аъзолари, юқори малакали мигрантлар ва экспатриантларнинг кўникмаларидан уларнинг ўз ватанлари тараққиёти йўлида қандай фойдаланиш мумкинлиги бўйича қизиқарли андазалардан деб билишади. Масалан, АҚШлик IT-муҳандислар ва сармоядорларнинг билими ва капитали асосида Исроил ва Ҳиндистонда Силикон водийнинг муқобили сифатида самарали, жадал ривожланаётган ва иқтисодий арзон IT-саноат марказлари, дастурий таъминот ва технологиялар яратилди. Бунда диаспоралар тармоқларини жалб қилган, уларга кафолат берган, мазкур марказлар учун қулай шароитлар яратган қабул қилувчи мамлакатларнинг кўмаги катта бўлди. АҚШдаги тиббиёт мактаблари битирувчиларининг аксарияти ҳиндистонлик эканини ҳисобга олган ҳолда, Ҳиндистон ҳукумати мамлакатда тиббиёт туризм тизимини яратиш мақсадида олий маълумотли тиббиёт мутахассисларининг бир қисмини ўз ватанларига қайтара олди ва улар учун керакли шарт-шароитлар яратди. Мазкур марказлар ўзининг юқори сифатлилиги ва қулай нарх-навоси билан дунёга машҳурдир.\nЕтук диаспоралар: Хитой ва Ҳиндистонни Арманистон билан таққослаганда\nУрушдан кейинги Хитой диаспораси тарихи унинг географик жиҳатдан ҳаракатчанлиги ва иқтисодиётининг диверсификацияси билан боғлиқдир: биринчи навбатда, савдо ва ишлаб чиқариш, кейин эса юқори технологияли ва молиявий тармоқлар бўйича ишлайдиган Гонконг (Хитой), Индонезия, Малайзия, Филиппин, Сингапур, Тайвань (Хитой), Таиланд ва Хитой қитъасининг ўзини оилавий фирмалар орқали боғловчи “бамбук тармоғи”нинг яратилишидир. Кўплаб қочоқлар учун 1949 йилги коммунистлар ғалабасидан кейинги йиллар муваффақиятли давр бўлди. Одатда кийим-бошидан бошқа ҳеч вақоси бўлмаган содда, уддабурон тадбиркорлар заводларда иш бошлаган ҳолда, улкан бойлик орттириш даражасигача етлар. Улар ўз корхоналарини чет элда барпо этишлари орқали ўз ишлаб чиқаришлари ва алоқаларини географик жиҳатдан кенгайтира бошлаганлар. Худди Ротшильдлар оиласи ўз ўғилларини Франкфуртдан Парижга, Лондондан Неаполгача ўқишга юборгани каби хитойлик интернационалистлар ҳам турли истиқболли жойларда фирмалар ташкил этиш мақсадида ўз оила аъзоларини хориждан четга юбора бошлаганлар. Янги фирмалар асосчисининг капитали ва ижтимоий тармоқларга таянган ҳолда фаолият юритган. Вақт ўтиши билан оилавий фирмалар уларнинг асосчисининг тўғридан тўғри, бироқ яширин назорати остида турли тармоқлар ва мамлакатларда кўплаб майда ва ўртача фирмалар билан иш кўрган ҳолда аста-секин сулолаларга айланиб борган. Ривожланмаган молиявий бозорлар ва заиф ҳуқуқий институтларга эга кенг географик ҳудудда хорижда бўлган хитойликларнинг оилавий ва этник содиқлиги мустаҳкамлигича қолади (баъзи жамоатчилик қоидаларини бузганлар рўйхатига тушиб қолиш хавфи остида). Тез орада океан ортидаги хитойликлар турли соҳаларда энг муҳим позицияларни эгалладилар.\n1978 йилда Дэн Сяпиннинг очик эшиклар сиёсати бошланиши билан Хитой яккалик ва автаркиядан воз кечади, натижада хорижий сармоядорларни очиқ қабул қила бошлайди. Мамлакатга географик жиҳатдан яқинлиги ва тарихий алоқалари мавжудлиги туфайли Гонконг (Хитой) ва Тайвань (Хитой) дан пул оқими кириб кела бошлайди. Хитойга киришга интилаётган мультимиллий фирмалар учун Хитой диаспорасининг муҳим аъзолари билан шерик бўлиши шаффоф бўлмаган сиёсий муҳитда навигация учун энг керакли восита эди.\nХитой диаспорасининг мамлакат тараққиёти йўлидаги ҳаракати бошланади ва у узоқ вақт ишлаб чиқаришдаги инвестициялар билан қўллаб-қувватлаб турилади. Ҳинд диаспорасининг мамлакат ривожидаги ҳиссаси бундан фарқли ўлароқ хизмат кўрсатиш соҳасида ички ва хорижий фирмаларни ўзаро боғлашдан бошланган. Ҳиндистон тажрибаси шуни кўрсатдики, етказиб бериш занжирларини қайта ташкил қилиш жараёнида пайдо бўлган бизнеснинг янги андазалари иқтисодий таълим ишлаб чиқариш фаолияти орқали эмас, хизмат кўрсатиш орқали амалга оширилади ҳамда инвестициялар ускуналар ва заводга эмас, балки таълимга киритилади деган янги тараққиёт андазаларининг пайдо бўлишига сабаб бўлади.\nҲиндистон хизмат кўрсатишда аутсорсинг янада юқори қўшимча қийматга эга хизматларни ривожлантиришга асос бўлиши мумкинлигини намойиш этди. Дастурий таъминот бўйича ҳинд саноатининг пайдо бўлиши маълум маънода бошқа бир мамлакатнинг қўлидан келмайдиган қулай бир ҳолат бўлди. Бироқ бу сиёсатнинг таъсир қилиши мумкин бўлган тизимли шароитлар натижасида пайдо бўлган кутилган ҳолат эди. Ҳиндистон ҳукуматининг олий таълим, хусусан, илмий таълимга эътибор қаратиши 2000 йилларда Интернет ва телекоммуникацияларнинг ривожланиши Ғарбда олимлар, муҳандислар ва техникларга талаб катта экани тўғрисида шов-шувлар тарқаган пайтда кўплаб сонли мана шундай мутахассисларнинг етишиб чиқишига сабаб бўлди. 1970—1980-йилларда АҚШга кўчиб келган ҳинд экспатриантларининг аксарияти Американинг технологик компанияларида энг муҳим ижрочилар ва юқори лавозимдаги шахсларга айланганидан сўнг АҚШда дастурчиларга бўлган талаб ошди. Мазкур раҳбарлар Ҳиндистонга аутсорсинг бўйича иш беришда ҳал қилувчи вазифани бажардилар. Улар жуда сабр-тоқатли ҳомийлардан эдилар. Чунки ҳинд фирмалари сифат ва хизмат кўрсатиш бўйича АҚШ талабларини қондиришни энди ўрганишаётганди.\nТурли тафофутларга қарамай, Хитой ва Ҳинд диаспораларининг ўз юртлари тараққиётига бўлган муносабатлари ўхшашдир. Ўтказилган сўнгги сўровларга кўра, ҳар иккала диаспора ҳам она ватанларига сармоя киритиш, амалга оширса бўладиган ислоҳотлар ва ўз юртларидаги амалдорлар билан амалий имкониятларни музокара қилиш ҳамда мамлакатларига доимий яшаш учун қайтиш имкониятлари каби масалалар бўйича бир хил фикрдадирлар. Иккала диаспора ҳам ўз мамлакатлари учун натижаси ижобий бўлган, гўёки осмондан тушган инъом бўлдилар.\nАрманистон тажрибаси шуни кўрсатадики, ҳатто обрўли, кўникма ва капиталга эга бўлган диаспора ҳам ўз юрти тарққиётига ижобий таъсир кўрсатолмас экан. 1990-йилларнинг бошларида СССР қулаганидан сўнг, Арманистонда бозор иқтисодиётига ўтиш бўйича истиқболли имкониятлар мавжуд эди. Чунки ушбу мамлакат Совет иттифоқидаги билими кучли ва саноатлашган республикалардан бири эди. Саноатнинг юқори технологиялари тўпланган тармоқлари, ривожланган инфратузилма ва ишчи кучига эга, ўз истеъдодлари билан машҳур “Совет Иттифоқининг силикон водийси” ўтиш давридан тез ўтади, деб ҳисобланганди. 1990 йилда қарийб 3,5 млн аҳолиси бўлган Арманистон АҚШда 1 млн дан ортиқ, Европа, Яқин Шарқ ва Лотин Америкасида истиқомат қиладиган камида 1 млн нафар диаспора ҳомийлигига эга эди. Бу диаспоралар ҳам иқтисодий, ҳам касбий жиҳатдан муваффақият қозонган, шунингдек, сиёсий ва ижтимоий томондан яхши мавқега эга эдилар. Бундан ташқари, ишониш мумкин бўлган, ғоятда обрўли 1,5 миллион нафар россиялик арман ҳам бор эди. Қорабоғдаги ҳудудий низо ва 1988 йилги зилзила бутун дунёдаги арманларни миллий ўзликни ҳимоя қилиш ва миллий жипсликни илгари суриш шиори остига тўплади. Бироқ, кейинги йилларда диаспоралар тармоғининг қизиқиши ва сармояларига қарамасдан, Арманистон ҳукумати ушбу диаспоралари аъзоларига ўз режимига бўлган таҳдид солувчилар ва рақобатчилар сифатида қаради. Давлат ва амалдорлар энг сердаромад бизнес бўлган импортдан юқори фойда олишларига қарамай, кўпчилик аҳоли ишлаб чиқариш ўрнини импорт билан алмаштиришга йўналтирилган инвестициялар оқимига қарши чиқди. Шундай қилиб, қабул қилувчи ҳукуматнинг адовати диаспораларнинг ўз юртларига сармоя киритишга бўлган кўплаб ҳаракатларига шу тариқа чек қўйди.\nДиаспора ўз аъзоларини элитанинг суиистеъмол қилишидан ҳимоя қилмаслиги ҳам муаммони янада чуқурлаштирди. Диаспора ҳукумат обрўсини ўйлаб ҳам оммавий танқидни чеклашга ҳаракат қилган. Арманистондаги режим маълум даражада диаспоралар ҳомийлигига муҳтож бўлган пайтда, у бу устунликдан мамлакат ривожи йўлида янада фаол бўлиш учун фойдаланмади. Аксинча, диспора уларнинг ишлаб чиқариш инвестицияларини кенгайтиришга бўлган уринишларини чекловчи режимга молиявий ва сиёсий ёрдам кўрсатди. Диаспоранинг ҳомийлиги ички элитага нисбатан босимни камайтиради ва шу йўл билан келгуси ислоҳотлар, айниқса, ишбилармонлик муҳитини яхшилаш йўлидаги ўзгаришлар учун талабни туширади, бошқарувчи элита эса қашшоқлик ва юқори малакали кадрларнинг мамлакатдан чиқиб кетишига қарамай, ўзларининг яшаб қолиши учун зарур ислоҳотларни кечиктиришни таъминлайдиган қўшимча манбаларга эга бўлади.\nКитоб муаллифларининг фикрича, муваффақиятли диаспоралар тармоқлари қуйидаги учта асосий хусусиятни бирлаширади:\nДиаспоралар тармоқлари кучли (иродали) инсонларни бирлаштиради;\nДиаспоралар аъзолари ҳам бевосита ( ўз юртида лойиҳаларни амалга оширади), ҳам билвосита роль ўйнайдилар (ўз мамлакатида лойиҳалар ишлаб чиқиш учун кўприклар ва боғловчи тармоқлар сифатида иштирок этадилар);\nОдатда муваффақиятли ташаббуслар диаспораларнинг ўз юртларини аниқ лойиҳаларни амалга ошириш, муайян натижаларга қандай жалб қилиш мумкин, деган мунозаралардан ўтадилар.\nУмуман олганда, мазкур китобда кўрсатилганидек, диаспораларнинг ўз юртларини ривожлантиришдаги салоҳияти юқоридир. Муваффақиятсизлик учраш ҳамда умидсизликка тушиш каби хавфлар ҳам шунча. Хитой, Ҳиндистон ва Шотландиядаги ҳар битта муваффақиятли ҳикоя учун ўз юртлари ривожига ҳисса қўшишга ҳаркат қилган, бироқ бу йўлда жиддий муваффақиятсизликларга учраган Аргентина, Арманистон ва Колумбиядаги диаспоралар ҳикоялари ҳам топилади. Бошқа мамлакатлар (масалан, Россия ва Украина)да юксак малакали мигрантлар сони кўп бўлишига қарамасдан диаспоралар тармоғи пайдо бўлмади ҳам. Улар ҳатто она ватанлари билан алоқа қилишга ҳаракат қилишмайди.\nKuznetsov, Yevgeny. 2006. Diaspora Networks and the International Migration of Skills : How Countries Can Draw on their Talent Abroad. WBI Development Studies. Washington, DC: World Bank. © World Bank. https://openknowledge.worldbank.org/handle/10986/7008 License: CC BY 3.0 IGO.


Тажовузкорлик улар учун ёзилмаган ваколатми? – “Адолат” судьяларни ҳақоратлаганларга чора кўришни талаб қилди | Qalampir.uz\nТажовузкорлик улар учун ёзилмаган ваколатми? – “Адолат” судьяларни ҳақоратлаганларга чора кўришни талаб қилди\nЖамият\t13 Июль 09:34 6662\nМаълумки, жорий йилнинг 10 июль куни Сурхондарё вилоятининг Жарқўрғон туманида ҳоким, прокурор ва ИИБ бошлиғи блок-постда туманнинг Жиноят ишлари ва Маъмурий ишлар бўйича суди судьяларини ўтказмай, уларни омма олдида обрўсизлантириб, етмаганига суд ходимини калтаклади.\nЭндиликда Жарқўрғонда судьяларнинг омма олдида обрўсизлантирилишига “Адолат” Социал-демократик партияси ҳам ўз муносабатини билдирди.\n“Қонун барча учун баробар. Бу баҳс талаб этмайдиган ҳақиқат, албатта. Айниқса, ҳозирги жиддий вазиятда карантин қоидаларига қатъий амал қилиш биринчи галдаги заруратлар қаторига тиркалди. Зеро, пандемик карантин тақозосидан ўрнатилган тартибга риоя этиш бебаҳо саломатлигимизни сақлашга катта ҳиссадир. Буни ҳаммадан қаттиқ талаб қилиш, темир интизом ўрнатиш шарт, бунга шубҳа йўқ.\nАммо карантин қоидалари ўз мустасноларига эгалиги ҳам сир эмас. Масалан, фаол ҳаракатланишга чеклов ўрнатилган айни паллада хизмат заруриятига қараб айрим тоифдаги автотранспорт воситаларига юриш учун рухсат берилган. Суд идораларига тегишли автомашиналар ҳам шулар сирасига киради. Таассуфки, бундан айрим ҳокимлар, ИИБ ходимлари, бехабар кўринади. Сурхондарё вилоятининг Жарқўрғон туманида содир бўлган воқеа шундай хулоса чиқаришга мажбур этди, дея бошланган партия баёноти.\nАдолатчилар суд ҳокимияти вакилларининг мансабдорлар томонидан бу тарзда обрўсизлантирилишига ҳеч қандай важ-карсон келтириб бўлмаслигини таъкидлаган.\n“Жарқўрғон тумани жиноят ва маъмурий судлари раислари ҳайдовчилари билан хизмат автомашиналарида иш жойига кетаётганида блок постда улар тўхтатилган ва постдан ўтказилмагани таажжубга солса, бундан кейинги куч ишлатишлар, халқ орасида суд ходимларини ҳақоратлаб, таҳдид ўтказишлар, тан жароҳати етказиш ва асоссиз ҳибсга олиш каби ноқонуний ҳатти-ҳаракатлар омма олдида бамайлихотир содир этилаётганини изоҳлаш қийин. Яна буларнинг бошида туман ҳокими раҳбарлигидаги ишчи гуруҳ турганига нима дейсиз? Нега мансабдор шахслар томонидан сайр қилиб юрган автоуловга нисбатан эмас, адолат ўрнатишдек муҳим вазифа томон ошиқаётган судьяга қарата асоссиз қоидалар пеш қилинди? Устига устак, бу оддий эслатма ёки огоҳлантириш эмас, бир йўла куч ишлатиш ва таҳдидга айланмоқда. Ёки тажовузкорлик улар учун ёзилмаган ваколатми?\nНаҳот, туман ҳокими ва ИИБ мутасаддилари судялар мустақиллиги ва даҳлсизлигига оид конституциявий нормадан бехабар бўлса? Ахир, бу Бош қомусимизга ҳурматсизлик, қонунларга беписандликдан бошқа нарса эмас. Кўп ваколатлар берилгани хоҳлаган ишини бажариш ёки истаган қонунни ости қилиш мумкин дегани эмас. Афсуски, жойларда ўз мустақил фикрига эга бўлмаган, энг асосий фаолияти кимларнингдир буйруғини бажаришдангина иборат бўлган мутасаддиларнинг бу каби қонунсиз ҳаракатлари мамлакатимизда қилинаётган ислоҳотларга соя солмоқда. Эътибор беринг халқ фаровонлигини, тинчлигини таъминлашга хизмат қилувчилар томонидан унинг акси бажарилмоқда. Яъни карвонни белгиланган манзилга етакловчиларнинг ўзи, унинг ортга қадам ташлашига ташаббускор бўлмоқда. Табиийки, бу каби раҳбарлар билан биз белгиланган мақсадларга ета олмаймиз”, дейилади “Адолат” СДП муносабатида.\nПартия суд тизимини комплекс ривожлантириш, судларнинг мавқеини ошириш, судьяларнинг дахлсизлигини таъминлаш адолатли жамият қуришнинг муҳим шарти эканини таъкидлаган.\n“Мазкур мақсадимиз сайловолди дастуримизда устувор вазифа сифатида мустаҳкамлаб қўйилган. Шундай экан, Жарқўрғондаги ушбу воқеани қоралаймиз ва ноқонуний ҳаракатлар содир этганларга нисбатан белгиланган тартибда чора кўрилиши тарафдоримиз”, дея якунланади баёнот.\nШуни алоҳида қайд этиш керакки, суд тизимининг мустақиллиги ва дахлсизлиги муқаддас эканини Ўзбекистон Президенти Шавкат Мирзиёев ҳам бот-бот такрорлаб келяпти. Хусусан, 30 июнь куни ўтказилган йиғилишда одил судловни таъминлаш ва коррупцияга қарши курашиш борасидаги вазифалар муҳокама қилинганди. Йиғилишда давлат раҳбари шундай деганди:\n“Бир нарсани билинглар – сармоя киритаётган инвестор биринчи навбатда ўз ҳуқуқлари суд орқали кафолатли ҳимоя қилинишига эътибор беради. Ҳамма раҳбарлар қулоғига қуйиб олсин: суд фаолиятига аралашишга ҳеч кимнинг ҳаққи йўқ”.\nАммо Ўзбекистонда ҳозирча инвестор ёки тадбиркор уёқда турсин, судларнинг ўзини ҳудудий раҳбарлардан ҳимоя қилишга зарурат бордек.\n28 Сентябрь 10:15 54244\n27 Сентябрь 21:41 46828\n28 Сентябрь 15:22 25407\n28 Сентябрь 09:43 23819\n28 Сентябрь 09:27 23703


Тошкентнинг “Бунёдкор” жамоаси 7-21 январь кунлари БААнинг Шаржа шаҳрижа йиғин ташкил этди. Сафардан қайтилгач клубнинг бош директори Бахтиёр Бобоевнинг ушбу йиғин ҳақидаги фикрлари билан қизиқдик.\n- БАА йиғинининг ташкилий жараёнидан қониқдингизми?\n- Бизнинг делегация Шаржа шаҳридаги “Radisson blue” меҳмонхонасида истиқомат қилди. Ҳаммаси юқори савияда бўлди: яшаш ва овқатланиш учун яратилган шароитлар, машғулот майдонлари ва назорат учрашувлари бизга маъқул келди.\n- Машғулотлар давомида аввалдан режалаштирилган иш ҳажми тўлиқ бажарилдими?\n- Умумий ҳисобда ҳа. Асосий эътибор олдимизда турган узун мавсумни юқори савияда ўтказишга етадиган функционал база яратиш ва чизиқлар орасидаги боғлиқликни мустаҳкамлашга қаратилган эди. Чунки жорий йилдаги илк расмий учрашувимиз – Чемпионлар лигаси “плей-офф” учрашувига ҳеч қанча вақт қолмади.\n- Назорат-синов учрашувларидаги асосий эътибор нималарга қаратилди?\n- Спарринг рақибларимизнинг кучи ва маҳоратига қараб таркибимиздаги барча футболчига имконият беришга ҳаракат қилдик. Масалан, Африка миллатларо кубоги турнирига тайёргарлик олиб борган Гана миллий терма жамоаси ва Шотландия чемпионатида 3-ўринни эгаллаб турган “Абердин” клубига қарши ўйинлар футболчиларимиз учун яхшигина мактаб бўлиб хизмат қилади. Қайд этиш керакки, бу икки жамоа функционал ва бошқа кўплаб жиҳатлар бўйича биздан устун эди. Шу боисдан ҳам якуни натижа биз учун муҳим эмас эди. Шунингдек, Осиё жамоаларига қарши кечган бошқа назорат учрашувларимизда ҳам натижага эътибор қаратмадик. Энг асосийси, жамоамизнинг ОЧЛ “плей-офф” учрашувига муносиб тайёргарлиги.\n- Жамоанинг қайси чизиғи Сизни хавотирга солмоқда?\n- Бу – футбол! Унда ҳар нарса бўлиши мумкин. Айтайлик, кимдур жароҳат олса ёки касал бўлиб қолса таркибда ўзгариш қилиш ва шакллантирилаётган ўйин чизмасини алмаштириш керак бўлади. Шуларни инобатга олган ҳолда турли услубларни қўллаб кўрдик. Баъзи футболчилар турли чизиқларда синаб кўрилди. Рахбарият доимо жамоанинг ўйинини кучайтиришни истайди. Шундай экан, ҳар бир чизиқ бўйича ишлаш керак.\n- “Бунёдкор”нинг янги вакиллари, жумладан легионерлар ҳақида қандай фикрдасиз?\n- Аввало, жамоанинг муҳити ва ўйин услубига мослашиш учун маълум вақт талаб этилади. Душан Мичич ярим ҳимоячи сифатида ҳам, марказий ҳимоячи амплуасида ҳам ёмон ҳаракат қилгани йўқ. Вадим Чемиртан эса биринчи учрашувидаёқ гол урди. Олдинги чизиқда ҳаракат қилган Жавоҳир Эсонқулов ҳам яхши таассурот қолдирди. Шунингдек, Шаҳзодбек Нурматов ва Элдор Шомуродов ҳам голлар уришди. Шундай экан, ҳужум чизиғида ўзига хос соғлом рақобат кутилмоқда. Ёш дарвозабон Дилшод Хамроевнинг ҳатти-ҳаракатлари ҳам ёқди. У дарвозада керакли позицияни танлашда, ҳаводаги тўпларга сакрашда, оёқлари билан тўп тепишда ва стандарт вазиятларида тўпга чиқишда яхши ўйнай олишини амалда кўрсатди. Умуман олганда, футбол мактабимизда тарбия топаётган ёшларга ишонишда давом этамиз. Ёшлар ҳам ишончни оқлашга ҳаракат қилишмоқда. Шундай экан, клуб ёшлар билан ишлашда тўғри йўлни танлаган.\n- Кейинги режалар қандай?\n- Ушбу ҳафтада ўз қароргоҳимизда шуғулланамиз. Навоийнинг “Қизилқум” клуби билан назорат учрашуви ўтказамиз. Душанба куни эса жамоа яна БААга йўл олади. “Ал-Жаиш” клуби билан бўладиган баҳсга қаратилган тайёргарликнинг сўнги босқичи Абу-Даби шаҳрида олиб борилади. 5 февраль куни Қатарга учамиз ва 7 февралда Доҳа шаҳрида “плей-офф” учрашувини ўтказамиз. Яхши тайёргарлик олиб бориб, учрашувни юқори савияда ўтказишга ва шу орқали мухлисларимизни хурсанд қилишга ҳаракат қиламиз.\n- Муваффақиятлар тилаймиз!


Ўзбекистонда 90 ёшли беморда мураккаб кардиохирургик амалиёт ўтказилди – Bugun.uz\nЯнгиликлар - 20:18 · 14.10.2021\nЎзбекистонда 90 ёшли беморда мураккаб кардиохирургик амалиёт ўтказилди\nЎзбекистонда биринчи марта 90 ёшли беморда мураккаб кардиохирургик амалиёт ўтказилди. Бу ҳақда Соғлиқни сақлаш вазирлиги матбуот хизмати хабар берди.\nМаълум бўлишича, бу ноёб амалиёт тиббий кўрсатмага мувофиқ, шошилинч равишда Тошкентдаги замонавий клиникалардан бирида муваффақиятли ўтказилган. Таъкидланишича, бундай операциялар Япония ва Германия каби давлатларда ҳам камдан-кам ўтказилади. Айтилишича, амалиётни Россиянинг А.Н.Бакулев номидаги юрак-қон томир жарроҳлиги марказида ишлаб келган ва 2017 йилда Соғлиқни сақлаш вазирлиги таклифи асосида Ўзбекистонга қайтган малакали кардиохирург, тиббиёт фанлари доктори, профессор Рустам Ёрбеков ўтказган. Бемор эса Тошкент вилоятининг Чиноз туманида яшовчи 90 ёшли Ёқуб Маҳмудов бўлган. Таъкидланишича, у кўп йиллардан бери гипертония ва юрак ишемик касалликларидан азият чекиб келган. Шунингдек, бемор инфарктни бошдан ўтказган.\n«Юрак операцияси чоғида фавқулодда буйрак, жигар, мия ва бошқа аъзолар хуруж қилиб қолиши мумкин. Шу сабабли Ўзбекистонда яқин йилларгача бундай ҳолатдаги беморлар ҳаётини сақлаб қолишнинг имкони бўлмаган. Энди эса нафақат пойтахт, балки қатор вилоятлар марказларида ҳам шундай мураккаб операцияларни ўтказяпмиз», — деган профессор.\n«Сўнгги пайтларда кунига икки марталаб тез ёрдам чақиришимизга ҳам тўғри келганди. Юрагимни кучли санчиқ безовта қила бошлагач, ўғлим шу ерга олиб келди. Мана, кўриб турганингиздек тетикман, кайфиятим ҳам аъло. Операциянинг эртаси куниёқ ҳолатим яхшиланди», — деган бемор.\nАввалроқ Ўзбекистонда Марказий Осиёда ягона даволаш бўлими ишга туширилганди. Шунингдек, Ўзбекистоннинг барча ҳудудларида буйрак трансплантацияси амалиёти йўлга қўйилиши айтилган.


Лос-Анджелесда “Олтин глобус” мукофоти ғолиблари эълон қилинди - Sharh.uz\nБош саҳифа|Адабиёт ва санъат|Лос-Анджелесда “Олтин глобус” мукофоти ғолиблари эълон қилинди\nЛос-Анджелесда “Олтин глобус” мукофоти ғолиблари эълон қилинди\nЛос-Анджелесда кино ва телевидение оламидаги энг нуфузли мукофотлардан бири ҳисобланмиш “Олтин глобус” мукофоти ғолибларини 75-маротаба тақдирлаш маросими бўлиб ўтди.\nЭнг яхши драма сифатида Мартин Макдонахнинг "Эббинг, Миссури чегарасидаги уч билборд" картинаси тан олинди. Фильм шунингдек, энг яхши сценарий, энг яхши аёл роли (актриса Фрэнсис Макдорманд) ва иккинчи даражали энг яхши эркак роли бўйича ҳам "Олтин глобус" олди. Картинада ёлғиз-она полицияни қизининг қотилини топишга ундаши ҳақида ҳикоя қилинади.\n“Энг яхши драматик сериал” номинацияси бўйича “Олтин глобус”ни “Тахтлар ўйини” эмас, балки “Хизматкорнинг ҳикояси” олди. Бу сериалда бош ролни ижро этган Элизабет Мосс драматик сериалдаги энг яхши актриса сифатида тан олинди.\n“Хорижий тилдаги энг яхши фильм” номинацияси бўйича ғолибликни Германия ва Франция киноижодкорлари томонидан суратга олинган “Чегарадан чиқиш” картинаси қўлга киритди. Шу номинацияга тақдим қилинган Андрей Звягинцевнинг “Нелюбовь” (“Ёқмади”) фильми совринсиз қолди.\nАмериканинг кўплаб актрисалари баёнот бериб, 75-“Олтин глобус”нинг тақдирлаш маросимига қора рангли либосда келишларини айтишган эди. Улар киносаноатдаги жинсий зўравонлик ва шилқимликка қарши (шунингдек, шу каби иллатлардан азият чекканларни қўллаб-қувватлаш мақсадида) шу тариқа норозилик билдиришга қарор қилишди.\nҚозоғистонда Назарбоев тўғрисида киноэпопеяни суратга олиш давом этмоқда Бокуда 7-14 март кунлари “Муғом олами” анъанавий V Халқаро мақом фестивали бўлиб ўтди


03:06 24 Ноябр 2020\n16:58 03.04.2020 (Янгиланган 17:13 03.04.2020) Ҳавола олиш\nМарказга кириш қисми, барча фуқаролар дезинфекциядан ўтказилади.\nКўнгилли ёшлардан иборат операторлар 1197 қисқа рақами орқали ёрдамга муҳтож шахслар, ёрдам беришда ўз ҳиссасини қўшмоқчи бўлган кўнгиллилар ва хайрия қилишни истовчи фуқаролар маълумотларини қабул қилишни бошлаган.\nМарказнинг биринчи кунида шаҳарнинг 11 туманидаги 770 оилага кундалик энг зарур бўлган озиқ-овқат (товуқ гўшти, ун, гуруч, картошка, пиёз, шакар, ёғ, макарон) маҳсулотлари етказиб берилган. Бунда 100 нафар кўнгиллилар бевосита қатнашган.\nМарказга қўнғироқлар кўпайганлиги ва боғланишда кутиш ҳолларини олдини олиш мақсадида Ахборот технологиялари ва коммуникацияларини ривожлантириш вазирлиги кўмагида яна қўшимча телефон аппаратлари икки баравар кўпайтирилди ва алоқа тизими яхшиланди.\nХайрия марказида тасвирга олинган суратларни эътиборингизга ҳавола этамиз.\nОхирги янгиланиш: 12:47 18.11.2020\nИблис ва севги: дунёдаги энг қўрқинчли ва сирли кўприклар\nАсрлар давомида одамлар кўприклар ҳақидаги ғоят қизиқ ва турли-туман афсоналарни тўқишган. Одамлар яхшилик ва ёвузлик кучларининг ёрдамисиз мустаҳкам ва сифатли кўприк қуриб бўлмайди, деб ўйлашган.


Муаммолар ҳудудда ечим топади агар секторлар талаб даражасида фаолият юритса... / ADOLAT ижтимоий-сиесий газетаси\nМуаммолар ҳудудда ечим топади агар секторлар талаб даражасида фаолият юритса...\nШу кунларда мамлакатимиз парламенти аъзоларидан иборат ишчи гуруҳлари республикамиз ҳудудларидаги маҳаллалар, корхона ва таълим муассасаларида бўлиб, фуқаролар, ишчи-хизматчилар билан юзма-юз мулоқотлар ўтказмоқда, уларни ўйлантираётган масалалар ҳамда ҳудудларни ижтимоий-иқтисодий ривожлантиришга халақит бераётган муаммолар ўрганилиб, уларни ҳал этишга эътибор қаратилмоқда.\nТаъкидлаш жоизки, назорат-таҳлил тартибидаги ушбу ўрганишларда Ўзбекистон “Адолат” СДПнинг парламентдаги фракцияси аъзолари ҳам ишчи гуруҳлари таркибида фаол иштирок этмоқда.\nСурхондарё. Олий Мажлис Қонунчилик палатаси Спикери ўринбосари, Ўзбекистон “Адолат” СДП фракцияси раҳбари Наримон Умаров бошчилигидаги ишчи гуруҳ аъзолари Узун туманидаги маҳаллаларда, хонадонларда бўлиб, фуқароларни ўйлантираётган масалаларни ўрганмоқда.\nУчрашувда “Деҳқон” ҚФЙда фуқаролар мазкур ҳудуддаги 7 км. масофалик йўллар носозлигидан шикоят қилишди. Шунингдек, маҳалла аҳли “Деҳқон” ҚФЙ яқинида жойлашган “Мустақиллик” ва “Жончекка” қишлоқларини боғлаб турувчи, узунлиги 12 километрлик “Дубай” канали ўртасига кўприк ўрнатиш зарурлигини айтишди. Депутат Н.Умаров маҳаллий ҳокимият вакиллари билан мазкур масалани ҳал этишини маълум қилди. Суҳбат чоғида фуқаро Ж.Қосимов ногиронлиги бўлган укаси Ш.Қосимовга даволаниши учун маблағ зарурлигини билдирди, Бу масалага ечим топишни қишлоқ фуқаролар йиғини раиси ўз зиммасига олди.\nНаримон Умаров бошчилигидаги ишчи гуруҳ аъзолари туман тиббиёт бирлашмасига қарашли тез тиббий ёрдам бўлимининг “Жончекка” шохобчасида ҳам бўлиб, 5500 та фуқарога хизмат кўрсатувчи мазкур муассасадаги шарт-шароитлар, тиббий анжомлар, дори-дармон воситаларини кўздан кечиришди. Ўрганишлар давомида қон таҳлили хонасини иситиш эътибордан четда қолганлиги, аҳоли учун маълумот олиш бурчаклари жуда кичиклиги аниқланди.\nИшчи гуруҳ аъзолари “Деҳқон” ҚФЙда истиқомат қилувчи якка тартибдаги тадбиркор Сабоҳат Гулбоева томонидан 50 ўринга мўлжаллаб қурилаётган МТМ биноси қурилишини бориб кўришди. С.Гулбоева боғча ҳовлисидаги ўйин майдончаларини барпо этиш учун 300 миллион сўм кредит олишда муаммога дуч келаётганини айтиб ёрдам сўради.\nН.Умаров қайд этилган барча муаммолар атрофлича ўрганилиб, масъул ташкилотлар билан биргаликда аниқ чора-тадбирлар кўрилишини таъкидлади.\nШунингдек, Сариосиё туманида Қонунчилик палатаси депутати Даврон Тангиров бошчилигидаги ишчи гуруҳ “Хуршид”, “Галабута” МФЙларда яшовчи фуқаролар билан очиқ мулоқотлар олиб боришди. Фуқаролар маҳаллалардаги хонадонларга газ баллонлари вақтида олиб келинмаётгани, айниқса, “Галабута”даги баъзи хонадонларда газ баллонлари умуман йўқлигидан шикоят қилишди. Депутат Д.Тангиров “Тумангаз” корхонаси билан боғлангач, бу муаммо тез кунда ҳал этилиши маълум қилинди\nИшчи гуруҳи аъзолари Шарғун шаҳридаги 1-сонли мактабгача таълим муассасаси фаолияти билан танишди. 140 ўринга мўлжалланган мазкур боғчада ҳозирги пайтда 199 нафар бола тарбияланмоқда. Муассасада шароитлар яхши. Озиқ-овқат маҳсулотлари билан етарли таъминланган. МТМ ходимлари муассасада ичимлик суви сақлаш идишлари маънан эскирганини айтишди.\nИшчи гуруҳ аъзолари 9-умумтаълим мактаби ўқитувчи-педагоглари билан суҳбатлашди. Мазкур мактаб биноси 600 ўринли бўлиб, 180 ўринли қўшимча бино ҳам қуриб ишга туширилган эди. Мулоқот чоғида мактаб жамоаси янги қурилган бинода ўқув мебеллари етишмаслигини айтиб, шу масалада ёрдам сўради. Депутатимиз бошчилигидаги ишчи гуруҳи мебеллар билан таъминлаш муаммосини ҳал қилишни ўз зиммаларига олишди.\nПартия депутати тумандаги “Бўйрапўш” ва “Келажак сари” МФЙларда бўлиб, сайловчилар билан учрашув ўтказди. Депутат фуқаролардан тушган мурожаатлар билан ишлаш, айниқса, аҳолининг табиий газ, электр энергияси ва ичимлик суви билан таъминланганлик аҳволи, пенсия, нафақаларнинг ўз вақтида берилиши муҳим масалалардан эканини таъкидлади.\n“Бўйрапўш” ва “Келажак сари” МФЙларда газ баллонларининг етишмаслиги хусусида мурожаатлар бўлди. Шунингдек, ички йўлларнинг таъмирталаблиги қийинчиликлар туғдирмоқда.\nЎзбекистон «Адолат» СДП фракцияси аъзоси Ёрмамат Холияров ҳам Шўрчи туманида сайловчилар билан учрашди. Депутат дастлаб туман аҳолисининг суюлтирилган газ билан таъминланиш ҳолатини ўрганиш мақсадида «Тумангаз» корхонасида бўлди. Муассасага келган фуқаролар билан бевосита мулоқат қилинганда, ечимини топмай турган масалалар ойдинлашди. Сайловчилар томонидан айтилган муаммолар бевосита шу ернинг ўзида ҳал этилди. Хусусан, аҳолини газ билан таъминлашдаги қийинчиликлар техникаларнинг носозлиги ёки йўлларнинг таъмирталаблиги каби муаммолар ўрганилиб, тегишли туман ташкилотлари мутасаддилари билан келишилиб ҳал этиш чоралари кўрилди, йўлларни таъмирлаш эса манзилли дастурга киритилди.\nШунингдек, депутат Ёрмамат Холияров туман тиббиёт бирлашмасининг “Толли” бўлимида бўлиб, шифокорлар билар суҳбатлашди. “Толли” қишлоғида жойлашган мазкур тиббиёт бўлими биносини қайта қуриш ва мослаштириш зарурлиги аниқланди. Вилоят соғлиқни сақлаш бошқармаси мутасаддилари ушбу масалада бир ҳафта ичида аниқ маълумот тақдим этилишини маълум қилишди.\nЖиззах. Ғаллаорол туманида Қонунчилик палатаси депутати Тўлқин Абдусатторов аҳоли билан мулоқот қилиб, уларни ўйлантираётган муаммоларни ўрганди.\nТумандаги “Оқтом” МФЙга қарашли “Янгиобод” қишлоғида аҳолини уй-жой билан таъминлаш, ичимлик суви, газ, электр таъминоти ҳолати, йўл инфратузилмаси, транспорт хизмати кўрсатиш тизимида ўз ечимини кутаётган муаммолар мавжудлиги аниқланди. Мазкур қишлоқдаги 80-умумтаълим мактабида айрим синф хоналарининг таъмирталаблиги ва синф жиҳозларининг етишмаслиги, тиббий хизматнинг қониқарли эмаслиги маълум бўлди. Мазкур қишлоқ билан туман маркази ўртасида транспорт қатнови йўлга қўйилмаган.\nЭлектр энергияси билан таъминлашда симёғочлар етишмаслиги, мавжудларини эса янгилаш лозимлиги юзасидан фуқаролар мурожаат қилишди. Фуқароларнинг мурожаати асосида туман прокурори ҳамда туман электр энергияси бўлими масъул ходимлари жалб қилингач, шу куннинг ўзида 28 дона симёғоч олиб келинди ва ўрнатилди.\nБухоро. Олий Мажлис Қонунчилик палатаси депутати Қодир Жўраев Бухоро шаҳрида сайловчилар билан мулоқот ўтказмоқда.\nДепутат шаҳардаги 20-умумтаълим мактабида ҳам бўлди. Ўрганиш жараёнида мактаб директори Нигора Ражабова таълим маскани биноси капитал таъмирлашга муҳтожлигини қайд этди. Шунингдек, мактабда иссиқлик тизимининг носозлиги, компьютер воситаларининг эскирганлиги, бадиий адабиётларнинг етишмаслиги ҳам депутат эътиборини тортди.\nЎрганишлар давомида физика фанидан 11-синф ўқувчилари учун “Фан ва техникадаги ютуқлар” мавзусига бағишланган ноанъанавий услубда ўтказилган очиқ дарс машғулотида Қ.Жўраев иштирок этди. Ўқитувчининг фаолияти, таълим бериш жараёни ҳамда ўқувчиларнинг фаоллигини кузатар экан, депутат улар билан биргаликда очиқ дарснинг ютуқ ва камчиликларини кенг муҳокама қилишда қатнашди, дарс машғулотининг ютуқ ва камчиликлари ҳақида депутат фикр билдирди. Ўқитувчиларнинг фикрича, очиқ дарсда депутатнинг қатнашганлиги уларнинг масъулиятини оширди. Шунингдек, Қ.Жўраев мамлакатимиз олий таълим муассасаларига ўқишга киришга оид янгиликлар, бу борадаги норматив ҳужжатлар ҳақида маълумот берди.\nАндижон. Олий Мажлис Қонунчилик палатаси депутати Муҳаррам Дадаходжаева Андижон тумани “Нўхатак” маҳалласида ўтказилган учрашувда мамлакатимизда амалга оширилаётган кенг кўламли ислоҳотлар, “Фаол инвестициялар ва ижтимоий ривожланиш йили” Давлат дастури ҳамда унда белгиланган устувор вазифалар ҳақида сўз юритилди.\nОчиқ мулоқотларда тадбиркорлик фаолияти, тижорат банклари томонидан кўрсатилаётган хизматларнинг сифати, савдо ва маиший хизмат кўрсатиш, имтиёзли кредитлар ажратиш ҳолати ҳудуд мисолида ўрганилди. Шунингдек, янги иш ўринларининг яратилиши, бандлик муносабатлари, меҳнат бозоридаги аҳвол ҳақида фикрлашиб олинди.\nМуҳайё Матхолиқова бугун тадбиркорга айланганидан хурсанд. У “Ҳар бир оила — тадбиркор” Давлат дастури асосида 2018 йили “Микрокредитбанк”нинг Куйганёр филиалидан 17 миллион сўм имтиёзли кредит олган эди. Учта тикув машинаси сотиб олиб, ўз хонадонида чеварликни йўлга қўйди, шогирдлари билан турли кийимлар тикиб, ички бозорга чиқармоқда.\n— Иш билан банд бўлганимиздан хурсандмиз, — дейди М.Матхолиқова. — Ҳар ойда ўртача 1.5 миллион сўм даромад қилаяпмиз. Берилган молиявий кўмакни вақтида қайтариш билан бирга ўз фабрикамизни очиш ниятидамиз.\nШу маҳаллада яшовчи яна бир тадбиркор Холидахон Тўражонова касаначилик асосида атласга безак беришни йўлга қўйди. Унинг ёнида 4 нафар хотин-қиз иш билан банд. Кунига ўртача 100 метр мато қайта ишланаётганини назарда тутсак, даромад ҳам шунга яраша эканлиги аён бўлади. Муҳими, оила бюджети мустаҳкамланмоқда.\nМаҳалланинг “Қашқар” кўчасида яшовчилар тадбиркорликда ўзига хос мактаб яратганлиги депутатни қувонтирди. Водий бозорларида уларнинг ярим тайёр ва тайёр маҳсулотларига талаб катта. 250 хонадонда яшовчилар орасида ишсиз фуқаронинг ўзи йўқ.\nМ.Дадаходжаева соҳадаги муаммоларга ҳам эътибор қаратди. Нодирбек Ҳасанов раҳбарлигидаги “Жаннат диёр меваси” хусусий корхонасида хориждан келтирилган 110 бош қорамол боқилмоқда. Бироқ ер муаммоси уларни қийнамоқда. Чорва бўлгандан кейин озуқа етиштириш керак. Депутат бу масалани ўз назоратига олди.\nЯна бир масала, маҳаллада ичимлик суви таъминоти талаб даражасида эмас. 500 метр узунликдаги ички йўллар таъмирталаб.\nМ.Дадаходжаева “Саддатаги” ва “Кўкгумбаз” МФЙларда яшовчи сайловчилар билан ҳам учрашиб, уларнинг муаммоларини ўрганди.\nТошкент шаҳри. Олий Мажлис Қонунчилик палатаси депутати Улуғбек Саматов Шайхонтоҳур туманидаги “Эшонгузар” маҳалласида фуқаролар билан суҳбатлашди.\nЎрганиш давомида маҳаллада 3-7 ёшгача бўлган болалар 262 нафар эканлиги, аммо ҳудудда мактабгача таълим муассасаси йўқлиги маълум бўлди. Маҳалланинг “Каттабоғ”, “Ўзгариш”, “Қундуз” кўчаларида носоз йўлларни таъмирлаш борасида мутасадди ташкилотларга мурожаат қилингач, бу вазифа “Йўл харитаси”га киритилган, аммо ҳанузгача бу кўчаларда таъмирлаш ишлари бошланмагани эътироз уйғотмоқда.\nШунингдек, тумандаги “Зангиота” маҳалласида ҳам аҳоли мактабгача таълим муассасасига эҳтиёжи борлигини қайд этишди. “Жиззах”, “Самарқанд дарвоза”, “Ўроқ”, “Хандон” кўчаларида ички йўлларни таъмирлаш, симёғочларини янгилаш зарурлиги аён бўлди.\n— Маҳалламиздаги бир қатор кўчаларда ичимлик суви босимининг пастлиги аҳолига қийинчилик туғдирмоқда, — дейди “Зангиота” МФЙ масъул котиби Гулнора Ҳикматова. — Шу билан бирга, ҳудуд бўйича канализация йўқлиги ҳам ноқулайликларни пайдо қилмоқда.\nМулоқот жараёнида “Эшонгузар”, “Зангиота” МФЙлар биноси учун коммунал хизмати тўловларини маҳалла раиси ҳамда ходимлар ўз ҳисобидан тўлаётганини баён қилишди.\nУ.Саматов аниқланган барча масалалар масъул ташкилотлар билан биргаликда ҳал этилишини таъкидлади.\nНавоий. Олий Мажлис Қонунчилик палатаси депутати Зафар Султонов Нурота туманида бир қатор маҳаллаларда бўлиб, фуқаролар билан мулоқот қилди, мавжуд муаммоларни ўрганди.\nДепутат З.Султонов тумандаги “Миришкор”, “Ибн Сино”, “А.Навоий” маҳаллаларида аҳолини ўйлантираётган масалаларга эътибор қаратди. Хусусан, ушбу маҳаллалардаги хонадонларни табиий газ, ичимлик суви билан таъминлашда жиддий муаммолар борлиги маълум бўлди. Албатта, бундай ҳолатлар ҳудуддаги секторлар талаб даражасида иш олиб бормаётганини ҳам кўрсатади.\nНавбаҳор туманидаги ўрганишлар давомида 3-умумтаълим мактабида иситиш тизими яхши ишламаслиги, компьютер, китоблар ва лаборатория хонасида зарур жиҳозлар етишмаслиги аниқланди. Муассасада тиббиёт хонаси номигагина ташкил этилиб, тиббий асбоб-ускуналар ва дори-дармонлар билан таъминланмаган.\n“Гулшан” номли мактабгача таълим муассасаси ўрганилганда боғча ошхонаси талаб даражасида эмаслиги, тиббиёт хонасида ширма, қўл динамометри, тиббий текширишда қўлланиладиган стол лампаси, термосумка ва муз халтаси каби воситалар мавжуд эмаслиги қайд этилди.\nЗафар Султонов мазкур муассасалардаги муаммоларга ечим топиш юзасидан амалий чоралар кўрилишини маълум қилди.\nТошкент вилояти. Олий Мажлис Қонунчилик палатаси депутати Людмила Кошелапова Тошкент тумани “Ҳасанбой” ҚФЙ ҳудудидаги 150 ўринли 1-сонли болалар сил касалликлари сиҳатгоҳидаги шарт-шароитлар билан танишди.\nЎрганишлар жараёнида қатор ижобий ишлар амалга оширилганлиги маълум бўлди. Жумладан, вилоят ҳокимининг қарорига асосан 2018 йилда муассасада таъмирлаш ишлари учун 288 миллион сўм ажратилган. Натижада сиҳатгоҳнинг клиник-биохимик лаборатория хоналари капитал таъмирланиб, бино ва хоналарнинг ҳолати, беморлар учун шарт-шароитлар яхшиланди ҳамда зарур тиббий анжомлар, дори-дармонлар билан таъминлаш даражаси ортди.\nДепутат Л.Кошелапова “Ободлик” МФЙда ўтказган мулоқот чоғида маҳалланинг “Ойбек”, “Масалбой” кўчалари билан туташган ички йўлларда тунги чироқлар йўқлиги, симёғочларни янгилаш лозимлиги маълум бўлди.\n— Маҳалламизда тоза ичимлик суви йўқлиги маҳалла аҳолисига қийинчилик туғдирмоқда, — деди “Ободлик” МФЙ раиси Шукуржон Агзамов. — Шу билан бирга, ҳудудимизда чиқинди учун махсус идишлар ўрнатилмаган.\nДепутат ўрганишлар давомида “Дархон” маҳалласидаги 1,2,3,4-уйларда истиқомат қилаётган 7 та хонадонда бўлиб, фуқароларнинг эҳтиёжлари, таклиф ва мулоҳазалари билан танишди. Уларнинг аксарияти уй-жой, коммунал, тиббий хизмат кўрсатиш масалаларида амалий ёрдам сўрашди.\nЛюдмила Кошелапова тегишли ташкилотлар билан ҳамкорликда муаммолар юзасидан аниқ ишлар қилинишини билдирди.\nХоразм. Ўзбекистон “Адолат” СДП фракцияси аъзоси Мақсуд Қурбонбоевнинг сайловчилар билан мулоқотлари амалий аҳамият касб этмоқда. Депутат Урганч туманидаги 15-умумтаълим мактабида бўлганида ушбу муассаса биноси эскириб қолгани эътиборни тортди. Мактаб директори Дилором Пирназарованинг айтишича, ушбу бино 1969 йилда қурилган бўлиб, 536 ўринга мўлжалланган. Айни пайтда ўқув муассасасида 1136 нафар ўқувчи таълим олмоқда. Шунингдек, мактаб спорт зали ҳам фойдаланиш учун талаб доирасида эмас. Ўқувчилар учун немис ва инглиз тили дарсликлари етишмовчилиги ҳам жиддий муаммо бўлмоқда.\nТумандаги “Шоҳидонлар” МФЙ раиси Мансур Абдуллаев фуқаролар йиғини ўз биносига эга эмаслиги, 3-умумтаълим мактаби биносида иш олиб бораётгани, МФЙ моддий-техник база билан таъминланмагани ҳақида баён қилди. Шунингдек, маҳалла аҳолисининг сони 5470 нафарга етганлиги боис яна битта янги МФЙ ташкил этишга эҳтиёж мавжуд. Маҳаллада яшовчилар биронта ҳам боғча йўқлиги, ички йўлларнинг яроқсиз ҳолатга келиб қолганидан шикоят қилишди.\nШунингдек, депутат 102-сон ижтимоий дорихона, 31-сон оилавий поликлиника, 13-сон МТМларда бўлиб, сайловчилар билан очиқ мулоқотлар ўтказди.\n31-сон поликниникада тез ёрдам машинаси йўқлиги боис шифокорлар чақирувларга 10-12 км.гача бўлган масофага йўловчи ташиш транспортларида етиб боришга мажбур бўлаётгани муааммога айланганини айтишди. Шунингдек, тумандаги умумтаълим муассасаларида тиббиёт ҳамшираси штат бирлиги йўқ, ўқувчиларга тиббий ёрдам бериш учун оилавий поликлиникалардан шифокор чақирилаётгани ҳам эътирозга сабаб бўлмоқда.\nЎрганишлар билан бирга депутат аниқланган муаммоларни бартараф этиш чора-тадбирларига ҳам киришди.\nФарғона. Қонунчилик палатаси депутати Умиджон Сулаймонов “Қизилтепа” МФЙ даги 29-умумтаълим мактабида мавжуд шарт-шароитларни ўрганди. Ушбу таълим масканида тиббий хизмат хонаси кўздан кечирилганда бу ерга 2 ойдан буён дори-дармон воситалари олиб келинмаётганлиги маълум бўлди. Айни пайтда атиги 2 хил турдаги дори воситаси бор, холос. Бу эса ўқувчилар соғлиғини асрашга лоқайд қаралганидан далолат беради. Шунингдек, мактаб кутубхона фондида 1342 та китоб борлиги аниқланди. Сўнгги маротаба 2019 йилнинг январь ойида туман Ёшлар иттифоқи томонидан 36 турдаги китоблар олиб келинган. Таълим даргоҳида санитария-гигиена қоидаларига риоя қилишлари учун шароит яратиш борасида ҳам баъзи камчиликлар кўзга ташланади.\nУ.Сулаймонов мазкур муаммоларни мутасаддилар билан ҳамкорликда ҳал этиш чоралари кўрилишини таъкидлади.\nҲудудларда мамлакатимиз парламенти аъзоларининг очиқ мулоқотлари давом этмоқда. Муҳими, ўрганишлар асосидаги таҳлил ва хулосалар пировардида одамларнинг ҳаётдан рози бўлиб умргузаронлик қилиши учун шарт-шароитлар яратилишга хизмат қилади.\nЎзбекистон “Адолат” СДП ҳудудий кенгашлари матбуот хизматлари\nхабарлари асосида “Adolat” мухбири Д.МАТКАРИМОВА тайёрлади.\nКамчиликлар ўрганилди, навбат амалий ишга...


Эмлаш бошланди » "Оқдарё овози" газетаси\nCОVID-19 - КОРОНАВИРУС\nИНФЕКЦИЯСИГА ҚАРШИ ЭМЛАШ ЖАРАЁНИ БОШЛАНДИ\nБугунги кунда CОVID-19 коронавирус инфекцияси бўйича эпидемиологик вазият мураккаблигича қолмоқда. Жорий йилнинг март ойи ҳолатига дунёда коронавирус инфекциясини юқтирганлар сони 100 млн.дан ортган ва уларнинг 2 млн. нафаридан зиёди вафот этган. Ўзбекистон Республикасида касалланганлар сони 80000 дан ошган ва соғайиш кўрсатгичи 99% ташкил қилиб касалликни қайд этилиши давом этмоқда. Жаҳон соғлиқни сақлаш ташкилотининиг маълумотларига кўра, дунёда 3 турдаги коронавирус касаллик чақирмоқда. Булар Британия, Жанубий Африка ва Бразилия штамплари бўлиб, касалликнинг нисбатан оғир ва ўлим ҳолатлари кўпроқ кузатилмоқда.\nЎзбекистон Республикасида CОVID-19 инфекциясига қарши кўнгиллилар орасида эмлаш ишлари ўтказилиб яхши натижаларга эришилди. 2021 йилнинг март ойидан Республика бўйича аҳоли орасида CОVID-19 инфекциясига эмлаш ишлари ўтказиш режалаштирилди. Биринчи навбатда касаллик юқиш хавфи юқори бўлган контенгентлар орасида эмлаш ўтказилади.\n1. 85 ёшдан юқори узоқ умр кўрувчилар.\n2. 75-84 ёшдаги қариялар.\n3. 65-74 ёшдаги кексалар.\n4 тиббиёт ходимлари.\n5. сурункали хасталиги бор 18 ёшдан\n65 ёшгача бўлган беморлар.\n6. ички ишлар ходимлари, ҳарбийлар.\n7. ўқитувчилар ва боғча ходимлари.\n8. чет элга чиқувчи талабалар ва\nТуман бўйича CОVID-19 инфекциясига қарши 12000 дан зиёд эмланадиган фуқаролар рўйхати шакллантирилди. Эмлаш ишлари аҳоли яшаш ҳудудларида, поликлиника, қишлоқ оилавий поликлиникалар, қишлоқ врачлик пунктларида ташкил этилади. Туманда жами 24 та эмлаш пунктлари ташкил қилинган ва керакли жиҳозлар биринчи ёрдам кўрсатиш дорилари билан таъминланган. Эмлаш жараёнида иштирок этадиган врачлар ва ҳамширалар вазифалари буйича тайёргарликдан ўтказилиб, тайёр ҳолатга келтирилди. Эмлаш ишлари ўтказишда сифати кафолатланган сертификати бор вакциналар ишлатилади.\n1. СПУТНИК V вакцинаси Россия давлатида ишлаб чиқарилган бўлиб, самарадорлиги 95%.\n2. АСТРОЗЕНИКА вакцинаси Буюк Британияда ишлаб чиқарилган, самарадорлиги 92% .\n3. Хитой вакцинаси самарадорлиги 95 фоиз. CОVID-19 инфекциясига қарши курашнинг энг самарали йўли бу касалликка қарши эмлаш ҳисобланади. Эмланиш йўли билан биз CОVID-19 коронавирус инфекциясини аҳолига юқишни ва касалликка чалинган ҳолда ўлим ҳолатларини олдини олган бўламиз.\nҲурматли фуқаролар, сизларга CОVID-19 коронавирус инфекциясига қарши эмлатишни тавсия қиламиз. Эмлашни хоҳловчилар ҳудудлардаги даволаш профилактика муассасаларида ишловчи тиббиёт ходимларига мурожат қилинг ва уларнинг тавсиясига кўра ўзингизни эмлатинг.\nНима учун хавф гуруҳидаги аҳоли биринчи навбатда эмланади, деган савол туғилиши мумкин. Негаки хавф гуруҳидаги 65 дан юқори ёшдаги шахсларда нисбатан иммунитети пасайган, турли хил касалликларга тез чалинувчан, жумладан, коронавирус инфекциясига ҳам кўпроқ шу ёшдаги аҳоли касалланади. Тиббиёт ходимларига эса беморлар билан мулоқот кўп бўлганлиги учун, ўқитувчи ва тарбиячилар кўпчилик билан мулоқотда бўлганлиги учун ва чет элга бориб келувчилар четдан касалликни ҳудудга олиб кирмасликлари учун биринчи навбатда эмланиши керак.\nАйрим пайтларда эмлашдан кейин ножўя ҳолатлар содир бўлиши мумкин.\nБугунги кунда Республикамизда 5000 дан зиёд кўнгиллилар орасида эмлаш ўтказилган. Эмланганлар орасида эмлашдан кейинги нохуш ҳолатлар аниқланмаган. Эмлашдан кейинги нохуш ҳолатлар бўлмаслиги учун эмланувчилар тўлиқ тиббий текширувдан ўтказилади ва фақат соғлом кишилар ихтиёрий тарзда эмланади.\nтуман СЭО ва ЖС бўлими\nэпидемиология ва иммунопрофилактика бўлими мудири.


GM Uzbekistan автомобиллар савдосини вақтинча тўхтатди - Carzone.Uz\nGM Uzbekistan АЖ томонидан автомобиллар қолдиқларини инвентаризация қилиниши муносабати билан, 2017 йилнинг 29 майидан 31 майигача янги шартномаларни тузиш ва автомобилларни бериш вақтинчалик тўхтатилади. Бу ҳақда компания ўзининг Facebook’даги саҳифасида маълум қилди, деб хабар қилади Sof.uz.\n«Ҳурматли истеъмолчилар! «ДжиЭм Ўзбекистон» АЖ томонидан автомобиллар қолдиқларини инвентаризация қилиниши муносабати билан, 2017 йилнинг 29 майидан 31 майигача янги шартномаларни тузиш ва автомобилларни бериш вақтинчалик тўхтатилади», — дейилади хабарда.\nШунингдек, харидор томонидан шартномада кўрсатилган автомобиль нархининг олдиндан тўланиши белгиланган минимал қиймати (85%) ёки тўлиқ қиймати тўланган ҳолатда, автомобиль нархи тўланган ҳисобланиши ҳам эслатиб ўтилган.\nАввалроқ президент фармони билан 1 июньдан бошлаб GM Uzbekistan автомобиллари ички бозорда миллий валютада сотилиши хабар қилинганди. Ҳозирча бу ҳужжат расман эълон қилинмади.


ҚР Президенти БМТ Бош ассамблеясининг умумий дебатларида нутқ сўзлайди\n23 Сентябрь 12:26\nNUR-SULTAN. Kazinform – Давлат раҳбари Қасим-Жомарт Тоқаев БМТ Бош ассамблеясининг юбилей 75-сессиясининг умумий сиёсий баҳсларида нутқ сўзлайди. Бу ҳақда ҚР Президентининг матбуот котиби Берик Уали маълум қилди, деб хабар беради Kazinform.\nДавлат раҳбари 23 сентябрь куни Нур-Султан вақти билан соат 19:45да видеоконференция орқали нутқ сўзлаши режалаштирилган.\nПрезидент бугунги дунёнинг долзарб муаммолари ва қийинчиликлар, шу жумладан коронавирус пандемиясига қарши кураш, глобал иқтисодиётни тиклаш, ядро қуролидан воз кечиш ва тарқатмаслик ҳамда иқлим ўзгаришини ҳал қилиш масалаларига тўхталади.\nҚасим-Жомарт Тоқаев, шунингдек, халқаро ҳамкорлик ва ўзаро ишончни мустаҳкамлашда БМТнинг ролини кучайтиришга эътибор қаратади.\nБундан ташқари, Президент 2030 йилгача барқарор ривожланиш кун тартибини амалга ошириш, «яшил иқтисодиёт»ни ривожлантириш ва Марказий Осиёда минтақавий саъй-ҳаракатларни жонлантириш масалаларига эътибор қаратади.


07 июл 2020, Тошкент вақти: 09:06\nФаоллар Андижон қирғинида 1000 нафаргача бегуноҳ одам ҳалок бўлганини тахмин қилади. Ҳукумат 187 киши ўлдирилганини айтади.\nБугун Ўзбекистон тарихидаги энг қонли кун бўлган Андижон воқеаларига 10 йил тўлди. Ўзбекистон ҳукумати расман Андижон воқеасида 187 одам ҳалок бўлганини билдирган, бироқ мустақил манбалар ҳукумат аскарлари отган ўқлардан мингдан ортиқ одам ўлганини иддао қилиб келади.\n2005 йилнинг 10 майида Андижонда 23 тадбиркорнинг қамоққа олинганидан норозилик билдирган юзга яқин одам намойишга чиққан эди. 12 майга бориб эса уларнинг сони 2000 кишига етган. 13 май куни Андижондаги Бобур номидаги марказий майдонга ўн минглаб одамлар йиғилган.\nАндижон қирғини силсиласи\n13 май куни ярим тунда қуролли гуруҳ Андижон қамоқхонасига ҳужум қилиб, у ердан 2 мингдан ортиқ маҳбусни озод қилган эди. Шу куни тонг саҳарда шаҳарда ўқ овозлари эшитила бошланди. Қисқа вақт ичида Ўзбекистон ҳукуматининг иқтисодий ва ижтимоий сиёсатидан норози бўлган ўн минглаб одамлар кўчага чиқди. Қуролланган гуруҳ Андижон шаҳар ҳокимиятини эгаллаб олди, бир қанча биноларга ўт қўйилди. 300 минг одам яшайдиган Андижонда ўша куни милиция ходимлари қолмагани айтилади.\nНорозилар вакиллари ҳукуматдан ўзларининг назарида сохта айбловлар билан судланаётган 23 тадбиркорга нисбатан жараёнларни ва жиноят ишларини зудликда тўхтатишни талаб қилган. Расмий хабарларда 13 май куни куннинг биринчи ярмида 9 одам ҳалок бўлгани, 34 одам яралангани айтилган.\nШарифжон Шокиров билан суҳбат\n13 май куннинг иккинчи ярмида Андижонга ҳукумат ҳарбий кучлари киритилди. Зирҳли ҳарбий техника билан шаҳарга кириб келган ҳарбийлар биноларнинг томларини эгаллади ва майдонга йиғилган асосан қуролсиз бўлган одамларга қарата ўқ отди.\n(Суҳбат 2010 йилда¸ Андижон воқеаларига 5 йил тўлиши арафасида ëзиб олинган)\nАкром Йўлдошевнинг ўғли: Дадамнинг қаердалигини билмаймиз\n13 май куни кечга яқин Андижонда намойиш тарқатиб юборилди ва ҳукумат расмийлари таъбири билан айтганда “шаҳарда тартиб ўрнатилди”.\nАндижон воқеаси ортидан 14 май куни олти юздан ортиқ ўзбекистонлик қочқинлар Қирғизистон ҳудудига қочиб ўтди. Бу ерда БМТ ёрдамида ташкил этилган қочқинлар лагерида бир неча ой яшаган ўзбекистонликлар кейинроқ учинчи давлатларга кўчирилди.\nТошкент ҳукумати халқаро ташкилотлар ва ҳуқуқ фаолларининг 13 май воқеалари юзасидан мустақил тергов ўтказиш чақириқларини рад этишда давом этмоқда.


Hyundai C Square Нукус ЭИЗда ниқоб ишлаб чиқаришга $30 млн. киритишни режалаштирмоқда — Sof.uz\nЖАҲОН 33,118,440 24,459,755 999,584\nHyundai C Square Нукус ЭИЗда ниқоб ишлаб чиқаришга $30 млн. киритишни режалаштирмоқда\n26.06 00:17 75 Иқтисод\nЖанубий Кореянинг Hyundai C Square компанияси Нукус Эркин иқтисодий зонасида тиббий ниқоблар, шунингдек улар учун KF94 melt-blown фильтрлар ишлаб чиқаришни йўлга қўймоқчи. Бу ҳақда Дунё АА хабар бермоқда. Ушбу лойиҳа Инвестициялар ва ташқи савдо вазирлиги раҳбарияти, Ўзбекистоннинг Кореядаги элчихонаси вакиллари ва Hyundai C Square катта ижрочи директори Ким Сунгюн иштирокида видеоконференция шаклидаги мулоқот чоғи муҳокама қилинди.\nТўғридан-тўғри инвестицияларнинг тахминий ҳажми 30 миллион долларни, йиллик ишлаб чиқариш ҳажми 62,5 миллион дона ниқобни ташкил этади. Компания автоматлаштирилган ускуналарни ишлаб чиқаришга жорий қилишни режалаштирмоқда. Ушбу лойиҳа «Нукус» ЭИЗ ҳудудида ягона бўлиб, унинг ҳозирча ўхшашлиги йўқ.\nМузокаралар якунида томонлар Hyundai C Square шартларни ўрганиш ва келгусида муҳокама қилиш учун инвестиция таклифини тайёрлашга келишиб олдилар.\nHyundai C Square автомобилсозлик, кимё, қурилиш, логистика, яшил энергия ва бошқа соҳалардаги компанияларга эгалик қиладиган Hyundai корпорациясининг бир қисми саналади. Kомпания мода ва гўзаллик соҳаларида тарқатиш, брендларни бошқариш ва маркетинг стратегияларини ишлаб чиқади, шунингдек концертлар ва кўргазмалар ташкил этади.\nниқоб O'zbekiston-Koreya Nukus EIZ\n25.09 17:44 3298\n26.09 11:31 1922\n25.09 16:24 1665\n25.09 17:39 1469\n25.09 09:28 964\nЎзбекистон кунига 6 млн.гача ниқоб ишлаб чиқармоқда\n24.07 11:26 126 Иқтисод\nКорея Ўзбекистонга COVID-19 га қарши курашиш учун $5 млн. ажратди\n29.06 19:07 79 Жамият\nКорейс компанияси Ўзбекистонда электр жиҳозлари ишлаб чиқаришга $20 млн. тикмоқчи\n29.06 19:03 202 Иқтисод\nНиқоблар коронавируснинг тарқалишини 40% секинлаштиради - тадқиқот\n15.06 13:42 102 Жаҳон


Шавкат Мирзиёев янги боғдаги ишларни кўздан кечирди - Zamin.uz\n22:41 / 09.07.2021\nШавкат Мирзиёев янги боғдаги ишларни кўздан кечирди\nЖорий йил 1 май куни Янги Ўзбекистон боғига илк кўчатлар ўтқазилиб, кўкаламзорлаштириш бошланган эди. Бугунги кунда кенг кўламли қурилиш ва ободонлаштириш ишлари олиб борилмоқда. 2 мингдан зиёд қурувчи ва ишчи, 200 дан ортиқ махсус техника жалб қилинган.\nПрезидент Шавкат Мирзиёев 9 июль куни бу ердаги бунёдкорлик ишларини кўздан кечирди.\nБоғ мазмуни миллий давлатчилигимиз тарихи, халқимизнинг бугунги интилишлари ва Учинчи Ренессанс мақсадларини ўзида мужассам этади. 104 гектарлик боғнинг умумий кўриниши Ҳаракатлар стратегияси йўналишларига монанд дарахтнинг бешта шохи шаклида бўлади. Бу ерда одамлар табиат қўйнида дам оладиган сўлим ҳудудлар барпо этилади. Каштан, эман, чинор, лола, настарин каби манзарали дарахтлар, буталар ва гуллар экилади.\nБоғ ҳудудида «Истиқлол» мажмуаси қурилмоқда. У юртимизнинг 3 минг йиллик тарихини, аждодларимизнинг буюк ишларини, халқимизнинг миллий ўзлигини, Ўзбекистоннинг янги қиёфасини намоён этади. Ҳозирги кунда ушбу улкан иншоотнинг пойдевори қуйилиб, темирдан асоси ясалган.\nБир гектардан зиёд майдонда 5 минг ўринли очиқ амфитеатр барпо этилади. Келгусида бу ерда умумхалқ байрамлари, маданий-маърифий тадбирлар ўтказилади. Мажмуа замонавий ёритиш ва акустика тизимлари билан жиҳозланади. Айни пайтда томошабинлар жойи тикланиб, саҳнанинг темир синчлари ўрнатилган.\nБоғда, шунингдек, 6 гектарлик сунъий кўл, спорт майдончалари, болалар ўйингоҳи, сокин ҳудуд ва фавворалар барпо этилади. Бугунги кунда улар қуриладиган майдонлар тайёрланиб, суғориш ва оқова тизимлари барпо этилаётир.\nДавлатимиз раҳбари боққа экиладиган манзарали дарахт кўчатларини ҳам кўрди.\nҚибрай туманидаги ушбу ҳудудда Олимпия шаҳарчаси, университет, шифохона, савдо ва кўнгилочар масканлар ҳам барпо этилади. Бугунги кунда уларнинг қурилиши бошлаб юборилган. “Замин” янгиликларини “Youtube”да кузатиб боринг\nЯнгиликлар » Жамият » Шавкат Мирзиёев янги боғдаги ишларни кўздан кечирди


Ўзбекистонда COVID-19 га чалинганлар сони бўйича антирекорд ўрнатилди\n20.07.21 21:43\tmsk\npixabay.com сайти фотосурати. Фото с сайта pixabay.com\nЎзбекистонда кечаги кун коронавирусга чалинганларнинг сони 658 та одамга етган, 465 та одам пневмония касаллигига дуч келган, деб хабар беради республика Соғлиқни сақлаш вазирлигининг матбуот хизмати.\nТошкент шаҳрида 121 та, Қорақалпоғистонда 79 та, Тошкент вилоятида 65 та, Самарқанд вилоятида 63 та, Сурхондарёда 62 та ҳолат аниқланган.\nKUN.uz нашрига кўра, бу жорий йилда COVID-19 га чалиниш бўйича янги рекорд ҳисобланади. 18 июль куни республикада 585 нафар одамда инфекция борлиги аниқланган.\nЎзбекистонда коронавирус инфекцияси қайд этилганлар сони 120631 нафарни ташкил этган. Ўтган кун тўртта одам ушбу инфекциядан вафот этган. Пандемия бошланганидан бери коронавирусдан ўлганларнинг сони 805 та одамга етган.\nРеспубликада COVID-19 дан эмланган одамларнинг сони 1 миллиондан ошади. «Ўзбекистон-24» телеканали Зангиота инфекция шифохонасининг реанимация бўлимида мазкур касалликдан даволанаётган одамлар тўғрисида кўрсатув намойиш этди. Унда беморлар касаллик оғир кечаётгани айтиб, врачлар билан биргаликда пандемияни жиловлаш учун одамларни эмланишга чорлайдилар.\nҚўшни Қирғизситонда ҳам коронавирусга доир ҳолатнинг мураккаб экани кўзга ташланади. Республикада бир кунда 1291 та одамда инфекция борлиги аниқланган, улардан 939 та ҳолат Бишкек шаҳрида аниқланган. Мамлакатда бир кунда COVID-19 дан ўн нафар одам вафот этган, уларнинг олтитаси пойтахтда ҳаётдан кўз юмган.


Вівторок, 14 июнь 2022 00:00\nСайёр учрашувлар давом этмоқда\nЎзбекистон мусулмонлари идорасининг Самарқанд вилояти вакиллиги томонидан вилоятдаги муаммоли маҳаллаларнинг аҳолиси билан учрашувлар ташкил қилиниб, маҳаллабай ишлаш тизими йўлга қўйилган.\nМавжуд камчиликларни жойида ўрганиш ва бартараф этиш мақсадида 14 июн куни вилоят бош имом-хатиби Зайниддин домла Эшонқулов ва ўринбосари Ёқубжон домла Мансуров бошчилигида шаҳар ва туман бош имом хатиблари, иқтидорли имом-хатиблар ҳамда шаҳардаги мавжуд 23 та масжид имом хатиблари иштирокидаги навбатдаги сайёр учрашув ва суҳбатлар Самарқанд шаҳридаги "Намозгоҳ" жомесида ташкил қилинди.\nСайёр учрашув ва суҳбатлар давом этмоқда\nҒамхўринг бўлгай у ғамгин замонда.\nУ билан қол танҳо ҳеч бермас озор,\nМуқаддас Ислом дини илму маърифатга тарғиб қилувчи диндир. Пайғамбаримиз Муҳаммад (с.а.в.)га нозил қилинган дастлабки оятларда илм олишга ундаш маъноси борлигининг ўзи ҳам Ислом илму маърифат дини эканлигининг ёрқин далилидир:\n“Ўқинг (эй, Муҳаммад! Бутун борлиқни) яратган зот бўлмиш Раббингиз исми билан!” (Алақ-1).\nАбдуллоҳ ибн Аббос (р.а.) шундай деганлар: «Сулаймон ибн Довуд(а.с.)га илм, мол-дунё ва подшоҳликдан бирортасини танлашлик ихтиёри берилганда, у Зот илмни танладилар. Натижада, Аллоҳ таоло у Зотга илм билан бирга мол-дунё ва подшоҳликни ҳам қўшиб берди». Зеро, илм ақл чироғи, дейдилар. Илмли кишининг йўли доимо чароғон бўлиб, у ҳамма ерда ҳам қадрланади. Бу дунёнинг қоим туриши ҳам олимларнинг илмига боғлиқ эканлиги Пайғамбаримиз (с.а)нинг ҳадисларида баён этилган. Ҳазрати Али (к.в.) шундай деганлар: «Илм мол-дунёдан яхшидир, чунки илм сени ножоиз ишларни қилишдан сақлайди. Молни эса ўғирлаб кетмасликлари учун ўзинг қўриқлайсан. Мол-дунё сарф қилинса камаяди, илм эса тарқатиш билан янада зиёда бўлаверади».\nКитоб — инсоннинт энг яқин дўсти ва маслаҳатчиси, ақл қайроғи ва билим манбаидир. Китоб фикрлаш қуроли, хазиналар калити, тафаккур манбаи бўлгани учун ҳам халқимиз уни нондай азиз, мўътабар ва мукаддас деб ҳисоблаган. Шунинг учун китобта муҳаббат, уни қадрлаш, ўқишга иштиёқ халқимизнинт қон- қонига сингиб кетган. Шу маънода бугунги кунда китоб ўқиш ва унга муносабат бир қадар сусайгандек. Чунки аксарият ёшлар кўпроқ компьютер ва ижтимоий тармоқларга берилиб кетишди. Исталган янгилигу ахборотларни бу воситалардан хоҳлаганча олиш мумкин. Ачинарлиси, китоб ўқиш учун вақт сарфлашга ҳожат йўқдек. Аслида, ҳеч бир ахборот воситаси, кино ёки видеофильм бадиий асар ўрнини босолмайди. Масалан, “Ўттан кунлар” романи асосида ишланган фильм қанчалик маҳорат билан суратта олинган бўлмасин, китобнинг таъсирини, жозибасини беролмайди. Китобхонлик оиладаги муҳитга ҳам боғлиқ. Маърифатли оилаларда китобга эътибор фарзандлар тарбиясида қўл келади. Инсон ўзининг фикрлаш қобилияти, маънавият дунёси билан тирик. Одамни бошқа мавжудотлардан ажратиб турувчи омиллардан бири ҳам унинг маънавияти ҳисобланади.\nХўш, биз инсонлар маънавий озуқани қаердан оламиз? Албатта, “билимлар манбаи” бўлмиш китобдан. Китоб – бебаҳо бойлик экани барчамизга маълум. Бирорта санъат турини телевидение ва радио, замонавий компьютерлар имконияти ва афзалликларини инкор қилмаган ҳолда айтиш мумкинки, буларнинг ҳеч бири китоб ўрнини боса олмайди. Айниқса, бадиий китоблар ҳар бир кишида инсоний фазилатларини кучайтиради, дунёқарашини кенгайтиради. “Ўзимдаги барча яхши хислатларим учун китобдан миннатдорман”, деган эди ўз давридаги алломалардан бири.\nДарҳақиқат, китоб бизнинг дўстимиз ҳисобланади. Лекин афсуски, бугунги кунда орамизда бу бебаҳо-маънавий бойликдан баҳраманд бўлиш ўрнига “Интернет кафе”ларда вақтини беҳуда ўтказаётган ёшлар учраб туради. Авваллари на компьютер, на интернет бўлган. Ота- боболаримиз “Бобурнома”, “Ўткан кунлар”, “Меҳробдан чаён” сингари бебаҳо асарларни ўқиб, улғайишган. Хўш бугунчи? Кўпчилик, айниқса, ёшлар интернетни китобдан афзал билишади. Шу ўринда бу замонавий ахборот воситасининг салбий оқибатлари ҳам йўқ эмас. У туфайли бугун китобга бўлган меҳр тобора камайиб боряпти.\nБиз қанча кўп китоб ўқиганимиз сари, шунча тушунчамиз кенгаяди. Афсуски, кўп ёшлар интернетни китобдан устун қўймоқда. Бу эса уларни дангасаликка гирифтор қилмоқда. Китоб – бу офтоб, у билимлар сарчашмасидир. Китобни инсон тафаккурининт қанотларига ўхшатишган. Зеро, тафаккури, фикр доираси кенг маърифатли кишилар жамиятнинт чинакам бойлигидир. Аксинча, ҳаётда рўй бериб турадиган айрим нохушликлар илдизи эса маърифатсизлик, китоб ўқимасликнинт аччиқ меваси. Темирни занг кемирганидек, одамни ҳам маънавиятсизлик мўрт қилади. Маънавият эса инсонга китоб ўқиш орқали юқади. Ҳар қандай янгилик ҳам бир кун эскиради, бироқ инсониятнинт минг-минг йиллар давомида қўлга киритган ақлий ҳамда фикрий дурдоналарини ўзида жамлаган китоблар асло эскирмайди. Бинобарин, китоб-ҳамиша илм-маърифат, одоб ва ахлоқ манбаи бўлиб келган. Бугунги кунда ёш авлодни миллий қадриятлар руҳида тарбиялашда ҳам китобдан кўра қудратлироқ восита йўқ. Инсон ақлий салоҳиятининг юксалишида китобниш ўрни беқиёс. Зеро, китоб туфайли дунёқарашимиз бойиб, тафаккуримиз янада ўсиб бораверади. Не-не улуғ зотлар китобга ошно бўлиб, етукликка эришган, комил инсон даражасига етишганлар.\nКитоб – инсон маънавияти ва дунёқарашини юксалтирувчи муҳим манбаа ҳисобланади. Китоб ўқиган инсон мулоҳазали, билимли бўлиб, юксак тафаккури ила бошқалардан ўзининг дунёқараши ва фикрлаши билан ажралиб туради. Китоб билан ошно бола яхши инсон бўлиб улғаяди. Шунинг учун ҳам оилада, боғча ва мактабларда болаларнинг китобга меҳрини, адабиётга қизиқишини ошириш ота-оналарнинг, ўқитувчиларнинг вазифаси.\nКўп китоб ўқиган кишининг билим савияси юқори, муомала маданияти юксак, етук инсон сифатида ҳаётда ўз ўрнини топа олади. Бироқ, бугунги кунда китобга, китоб ўкишга бўлган эҳтиёж ва интилиш, айниқса, ёшлар орасида тобора камайиб бормоқда. Бу эса жуда ачинарлидир. Қанчадан қанча китоблар, китоб жавонлари ва дўконларида шунчаки кўргазма сифатида турибди. Табиий савол туғилади. Нега шундай? Нима учун китоб ўқимай қўйяпмиз?\nМинг афсуски, китоб ўқиш ўрнига қимматли вақтини қандайдир бекорчи ҳолатларга, турли кўнгилочар ўйинларга сарфлаётган инсонлар ҳам орамизда оз эмас. Ундайлар фикрлашда, ўзини тутишда ҳам маънавияти юксак эмасликларини намоён этиб қўйишади. Техника асри даврида яшаяпмиз, кундан-кунга техник воситалар тараққийлашиб, уларга бўлган эҳтиёж ортиб бормокда. Хусусан, қўл телефонлари, турли интернет тизимини бунга мисол қилишимиз мумкин. Тўғри, Юртимизда ёшларга кенг имкониятлар яратиб берилмоқда. Чунки миллатимиз шаънини, миллий ғуруримизни юксалтирувчи бу – ёшлар. Шу боис, турли миллат ва элатларнинг ёшлари каби ўзбек ёшлари ҳам дунё билан мулоқотда бўлиши керак. Бунга ҳеч қандай тўсиқ йўқ. Лекин айрим ёшлар берилган имкониятлардан унумли фойдаланиш ўрнига, интернетдаги кўнгилочар ўйинлар, танишувлар, ёшлар онгини заҳарловчи сайтларга кириб, у ердаги маълумотлар билан танишмоқдалар. Бунинг оқибатида уларнинг дунёқараши бир томонлама бўлиб қолмоқда.\nҚадимда буюк шоир ва ёзувчиларимиз, олимларимиз китобга шу қадар меҳр қўйган эдиларки, ҳатто тунлари шам ёруғида китоб мутолаа қилганлар. Сўз мулкининг султони Навоий хазратлари 7 ёшида Фаридиддин Атторнинг «Мантиқут-тайр» асарини ёд олган, буюк муҳаддисимиз Имом ал-Бухорий ҳазратлари эса олти мингдан зиёд ҳадисни ёд билган. Аммо у даврларда бизга яратиб берилаётган имкониятларнинг бир қисми ҳам бўлмаган. Лекин улар ўз мақсадлари сари интилиб, юксак маънавият соҳибига айланишган. Демак, биз учун берилаётган имкониятдан унумли фойдаланиш хар биримизнинг ўзимизга боғлиқ. Тўқликка шўхлик эса ўзбек миллатининг ёшларига хос фазилат эмас. Аслини олганда, айрим ёшларимиз бундай лоқайдликдан йирок. Улар ўзларининг ҳур фикрлиги ва юксак маънавияти билан ажралиб туради. Бирок, гуруч курмаксиз бўлмагани каби инсонлар орасида хам маънавий кашшоқ кишилар йўқ эмас. Бундайларнинг лоқайдликлари натижасида “енгил ҳаёт” ихлосмандлари сафи ортиб бормокда. Окибатда китоб ўкиш унутилмокда. Маънавияти саёз, китоб ўқимайдиган инсонлар оиласида тарбия топаётган фарзандлар келажакда баркамол шахс бўлиб улғаймайди.\nШу боис, ҳар бир инсон билимлар калити бўлмиш – китоб билан дўст бўлмоғи лозим. Ахир дунёда китобдан кўра яхшироқ дўст ва маслакдош йўқ.\nАтоқли адибимиз Ойбек таърифича, китоб – тафаккурнинг толмас қанотларидир. Шу маънода айтиш мумкинки, китоб – инсоннинг қалб гавҳари, тафаккур хазинасидир. Биз шунга эришишимиз керакки фарзандларимиз учун китоб энг бебаҳо совға бўлсин. Шундагина фардандларимиз биз орзу қилгандай, маънавий етук, теран фикрлай оладиган, катта ва кичикка меҳрибон, Ватанига садоқатли, инсофли, диёнатли ва олийжаноб инсонлар бўлиб камол топадилар.\nЯнгийўл туман «Имом Султон» жоме масжиди\nПрезентована книга «Паломнический туризм: духовная сила и пища»\nВ Международной исламской академии Узбекистана состоялась презентация книги «Паломнический туризм: духовная сила и пища».\nАвтором книги является магистрант академии Джасурбек Абдукадыров. Книга состоит из таких разделов, как «Понятие паломничества в исламе и его правила» и «Роль священных мест поклонения в личностных ценностях человека». В ней описываются положительное влияние паломнического туризма на психологическое состояние человека, суть и значение паломничества и его правила.\nД. Абдукадыров подарил книгу информационно-ресурсному центру Академии.\nАль Адиб Самури: Опыт Узбекистана в области обеспечения права на свободу совести и вероисповедания и меры по продвижению культуры толерантности рассматривается в качестве передового для всего мирового сообщества\nЗаместитель директора Института исламской цивилизации Малайзии, доцент Аль Адиб Самури поделился с ИА «Дунё» своими оценками итогов состоявшегося 16-17 мая в Бухаре Международного форума «Диалог деклараций»:\n- Принятая по итогам форума «Бухарская декларация» является логическим продолжением проводимой руководством Узбекистана последовательной политики по продвижению идеи просвещения и культуры толерантности, а также свидетельством твердой поддержки усилий республики международным сообществом.\nУзбекистан на протяжении многих веков будучи на перекрестке цивилизаций, религий и культур являлся своеобразным перекрестком, где формировались и развивались принципы взаимопонимания и взаимоуважения. Интеллектуальное наследие ученых и богословов, творивших на этой благодатной земле, внесло неоценимый вклад в развитие исламской и мировой цивилизации.\nВ этом свете важно подчеркнуть коренные изменения, происходящие в Узбекистане за последние годы в области обеспечения права на свободу совести и вероисповедания и меры по продвижению культуры толерантности. Эти результаты, несомненно, рассматриваются в качестве передового опыта для всего мирового сообщества.\nСчитаю, что декларация станет важным документом, призванным продвигать религиозно-философское наследие узбекского народа, укреплять межконфессиональный и межкультурный диалог в глобальном масштабе.\nБудучи многонациональной и многоконфессиональной страной, Малайзия также уделяет особое внимание вопросам мирного сосуществования. Наши страны поддерживают хороший уровень взаимодействия в сферах культуры, науки и образования. Институт исламской цивилизации Малайзии совместно с партнерами в Узбекистане вносит свою лепту в данном направлении. В таком контексте наше сотрудничество и обмен передовым опытом приобретают еще большую актуальность.\nОткрытие мечети означает, что город — объект Всемирного наследия ЮНЕСКО, а также туристическая и художественная достопримечательность — теперь имеет специальное место поклонения для тысяч мусульман, проживающих в этом районе.\nПо данным islam.ru, здание было куплено местной общиной на доходы от закята, собранного мусульманами в Венеции и близлежащем промышленном порту Местре.\n«Я надеюсь, что отныне, когда туристы со всего мира посещают Венецию, они будут увозить домой не только открытку с городом, но и с этой мечетью, мечетью Венеции», — сказал Яссин Лафрам, президент Исламской общины. Болоньи и Союза исламских общин Италии.\nСторінка 7 з 2224


«Самосуд»дан қочиб ўзини сувга ташлаган аёл воқеаси бўйича расмий маълумот берилди\n12:30 / 17.08.2018\nИжтимоий тармоқларда Андижон вилояти Шаҳрихон туманидаги бозорда рўй берган «самосуд» ҳолати тасвирланган яна бир видео тарқалгач, Андижон вилояти ИИБ Матбуот хизмати «Kun.uz»га ушбу ҳодиса тафсилотлари юзасидан изоҳ берди. Маълум бўлишича, бу аёл бозорда ўғрилик қилаётганида қўлга тушганидан кейин сув орқали қочиб қутулмоқчи бўлганди.\nБундан олдинроқ Халқ депутатлари Учтепа туман кенгаши депутати Нуриддин Зайнитдинов ушбу ҳолатга ўз муносабатини билдириб ўтганди.\n«Ким бўлишидан қаъти назар бундай ҳолатга йўл қўйилиши мумкин эмас! Ҳеч қачон! Жамият у қандай жамият бўлмасин, у албатта қонун-қоида асосида, тартиб-интизом билан яшашни истайди, шундагина миллат, халқ бирлиги, тотувлигига эришилади. Одил судловнинг фақат суд томонидан амалга оширилиши шарт», - деганди депутат.\nЭслатиб ўтамиз, аввалроқ Қорақалпоғистонда «самосуд» юз берганди. Ўшанда ҳам бозорда ўғриликда гумонланувчини қўлидан осишганди.\nЎшанда ИИВ Қорақалпоғистондаги «самосуд» юзасидан берган расмий ахборотида гумонланувчини қўлидан осиб қўйган шахсга нисбатан Ўзбекистон Республикаси Жиноят кодексининг 229-моддаси («Ўзбошимчалик») билан жиноят иши қўзғатилгани айтилганди.\nКейинроқ ушбу ҳолатга алоқадорларнинг барчаси - жами 4 киши ушланди. Бу шахсларга жаримадан тортиб бир неча йилгача озодликдан маҳрум этиш жазолари тайинланиши мумкин.\nАндижонда бир оиланинг ҳаёти вилоят ИИБ патруль-пост хизмати ходимлари томонидан сақлаб қолинди


Бутунжаҳон туризм куни муносабати билан Самарқандда 27-29 сентябрь кунлари ўтган тадбирлар доирасида 1 тонналик “Мега палов” дамланди.\nАввалроқ мазкур паловни дамлаш учун Фарғонадан 2 тонналик қозон олиб келингани билдирилган эди.\nМаҳаллий нашрларнинг хабар беришиларича, палов самарқандлик Абдуманнон Нусратов бошчилигидаги 10 нафар ошпаз ва 5 нафар ёрдамчи ошпаз томонидан тайёрланди. Ош пиширилиши жараёнини 5 минг одам томоша қилди.\nОш тайёрлаш учун 100 литр ёғ, 50 килограмм пиёз, 300 килограмм гўшт, 300 килограмм сабзи, 300 килограмм гуруч ва 50 килограммга яқин турли зираворлар солинди.\nПалов «Саховат уйи"даги кексалар, меҳрибонлик уйлари тарбияланувчилари, руҳий касалликлар шифохонаси, ободонлаштириш ишлари билан банд бўлган ишчи ходимларга ва сайёҳларга тарқатилди.


Бас, қачон у (бузғунчилик)лардан аввалгисининг вақти келганида, Биз сизларнинг устингизга (қилмишларингиз баробарида жазолаш учун) куч-қувват эгалари бўлган бандаларимизни юбордик. Улар (сизларни ҳалок қилиш, асир олиш учун) ховли-жойлар оралаб кездилар. (Бу ваъда) адо қилингувчи ваъда бўлди.\nСўнгра (тавба-тазарруъ қилиб ўзларингизни ўнглаганингиздан кейин) Биз сизларни қайтадан уларнинг (Бобил ҳукмдорининг) устига ғолиб қилдик ва сизларга мол-дунё, бола-чақа билан мадад бериб, сон-саноқларингизни кўпайтирдик.\nИсро сураси, 4-6-оятлар\nҚуръони Каримдаги Исро сурасида айтилганидек, бани Исроил қавми Ер юзида икки марта фитна қўзғаб, бузғунчилик қиладилар. Бу исён Аллоҳнинг элчиларини ўлдириш ёки уларнинг жонларига суиқасд қилиш эди.\nШу воқеалардан кейин, милоднинг етмишинчи йилида румликлар бани Исроилни қуддуси шарифдан қувиб чиқардилар. Бани Исроил бутун ер юзида сарсон-саргардонликка маҳкум бўлди. Улар бутун дунёга тарқалиб, ўз давлатига ҳам эга бўла олмай юрган пайтда Парвардигоримиз ҳазрати Муҳаммад Расулуллоҳга (соллаллоҳу алайҳи ва саллам) мазкур оятларни нозил қилди. Фақат, эътибор берингки, оятларда Аллоҳ Таолонинг изни билан бани Исроил ўз куч-қудратини яна тиклаб олиши башорат қилинмоқда. Аммо оятлар нозил бўлган даврда бани Исроилнинг куч тўплаб, мустаҳкамланиши ҳақиқатдан жуда йироқ нарса деб қабул қилинган эди. Парвардигоримизнинг каломидаги бу башорат орадан бир неча аср ўтгач содир бўлди. Яҳудийлар Фаластинга 1948 йилда қайтиб келдилар ва Исроил давлатининг ташкил этилишини эълон қилдилар.\nБугунги кунда Исроил давлати дунёдаги ҳарбий ва сиёсий қудрати энг кучли давлатлар қаторига киради. Исроил давлатининг сиёсати сионизмга асосланган бўлиб, бу сиёсат Яқин Шарқ минтақасида тўхтамаётган зиддиятларга сабаб бўлди. Ояти карималарда айтилган бани Исроил ер юзида тарқатган фитна-фасодлар айнан мана шу кунларда бўлаётган қонли тўқнашувлар, миллатлараро биродаркушлик урушлари бўлса не ажаб... Аммо қатъий таъкидлаб ўтиш керакки, бу давлатда олиб борилаётган ёвуз ва ҳақсиз сиёсатлар яҳудийларнинг барчасига ҳам тааллуқли эмас. Яҳудийлар орасида чуқур иймон келтирган, софдил ва соғлом фикрли кишилар ҳам оз эмас, улар давлатнинг бундай тажовузкор ва ғайриинсоний сиёсатига кескин норозилик билдирмоқдалар. Дунёда бугунги кунда вужудга келган бундай мураккаб вазият ҳақида ўн тўрт аср муқаддам очиқ-ойдин хабар берилиши ҳам Қуръони Каримдаги битмас-туганмас ҳикматли мўъжизалардандир...\nБиз осмонни сақланган - қулаб тушмайдиган том қили..\n"Эй, Муҳаммад! Роббингиз асалариларга ваҳий (буйру..\nМуқаддас Қуръонда бир кимёвий элемент - темир модд..\nСиз туғилажак чақалоқнинг ўғил ёки қиз бўлиши нима..\nАбу Муслим Сафтар етук ва буюк олимлардан эди. Бир..


Сирдарё шаҳардаги уйларнинг бирида ёнғин содир бўлди\nЖорий йилнинг 9 февраль куни соат 22:03да, Сирдарё тумани Сирдарё шаҳар Ширин маҳалласи Улуғбек кўчаси 339-уйнинг ҳовлисидаги автогаражда ёнғин содир бўлган. Бунинг оқибатида автотураргоҳ том-шифт қисмининг 40 м.кв. ёнган.\nЁнғин-қутқарув гуруҳи воқеа жойига соат 22:10да етиб бориб, ёнғин соат 22:12да қуршаб олинди ва соат 22:55да батамом ўчирилган. Вилоят Фавқулодда вазиятлар бошқармаси ходимларининг сайи-ҳаракатлари натижасида ёнғиндан автогаражга туташ бўлган яшаш уйининг 150 кв.м. майдони сақлаб қолинган.\nЁнғин қўлбола иситиш печини назоратсиз қолдириш натижасида содир бўлган.\nБахтсиз ҳодиса оқибатида тан жароҳати олганлар тўғрисида маълумот келиб тушмаган.


Рамазон Бутийни севайлик!\n22:01 / 07.03.2015 | BahriddinBuhoriy | 2398\nАссалому алайкум, ҳурматли Шайх Ҳазратлари! Сиз Абдуллоҳ Бухорийни танимасангиз ҳам Рамазон Бутий ҳазратлари ҳақида айтган гапларидан хабарингиз бўлса керак. Мен очиғи оддий мусулмонман. Кўп нарсаларни тафсилотини билмайман. Аммо айтилган гаплардан қаттиқ изтиробдаман. Шу инсон вафот этди. Ромазон Бутий ҳақида оммада ёмон гумон уйғотишдан нима наф? Улар Бутий ҳазратларига худди Аллоҳ таолонинг ҳукмини чиқариб қўйишгандек. Ахир танқидчилар ким бўлишидан қатъий назар, ўзларини 100 фоиз жаннатда деб ҳисоблаётгандай туйилди менга. Шунинг ўрнига ўзларини ҳидоятда собитқадам бўлиб дунёдан ўтиб, охиратда Аллоҳнинг фазлига йўлиқиш ташвишини қилиши керак эмасми? Улар умрининг Ислом заҳматларида ўтказган одамнинг ижтиҳоди учун оммага айбларини санашни ўзларига “вожиб” деб билишлари жуда ҳам муҳим эмасдир? Аллоҳим барчамизга фазлини кўрсатсин.\nЖуда тўғри гап! Улар ўзларини жаннат ва дўзах калитларини қўлларидан тутиб тургандек иш тутадилар. Ўзларини жаннатнинг эгалари деб биладилар. Уларнинг эгри фикрига қўшилаганларни дўзахи деб биладилар. Уларнинг барчаси ўзини худди шундай тутади. Ҳолбуки ўзлари чаласавод. Бирор ерда етарли таълим олмаган кишилар бўлади. Дунёнинг турли тарафидаги номусулмонларни диндан бохабар қилишни ёки ибодатсиз юрганларни ибодатга чақиришни ўйлаб ҳам қўймайдилар. Асосий ташвишлари мўмин, ибодатли кишиларни кофирга чиқариш, уларнинг ичидаги илмли кишиларга тош отишдир. Сиз ушбу ҳақиқатни англаб етибсиз. Аллоҳ таоло хайрингизни берсин!\nТариқати Муҳаммадий китоби ҳақида\nАзонни яхши айтолмайман.\nҚурбонлик қилишга шароит бўлмаса\nШайхимиз нотўғри гапирганми\nНамоздан кейинги тасбеҳ ҳадиси\nЯнги уйланганлар учун ўйлаб топилган урф-одат\nТил офатлари китоби ҳақида


Буйрак шамоллашини қандай даволаш мумкин? - 4 Октября 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Октябрь » 4 » Буйрак шамоллашини қандай даволаш мумкин?\nБуйрак шамоллашини қандай даволаш мумкин?\nБуйрак касаллиги оёқдан совуқ ўтиши, буйрак ости ва усти безининг шамоллаши, пешобнинг ўз вақтида чиқармаслик сабабли буйракда ҳар хил тиқилмалар пайдо бўлиши, туз тўпланиши, кераксиз калий моддаларининг буйрак филтри оралиғида чўкма ҳосил қилиши натижасида юзага келади.\nЎткир шамоллаш йирингли касалликларни келтириб чиқаради ва кейинчалик у сурункали тус олиб кетиши мумкин. Ўз вақтида тўғри ташхис қўйилиб, самарали даво чоралари кўрилмаса, сийдик йўлида йиринг аралаш тузлардан тиқилма пайдо бўлиб, қоринни шишириб, жигарга таъсир кўрсатиши мумкин.\n300 г пиёзга бир чой қошиқ асал, бир ош қошиқ қуруқ розмарин барглари қўшилади. Устига 700 мл оқ вино қуйиб, 20 кун қоронғи ва салқин жойда сақланади. Кунига уч маҳал овқатдан олдин уч ош қошиқдан истеъмол қилинади.\nБир ош қошиқ маккажўхори попуги устига бир стакан қайноқ сув қуйиб, паст оловда 20 дақиқа қайнатилади ва 20 дақиқа дамлаб қўйилади. Сўнгра сузиб, ҳар уч соатда икки ош қошиқдан ичилади (буйрак касаллигининг шиш ва гипертоник хили бўлса). Парҳез тутиб, туз ва суюқликни истеъмол қилиш чекланади.\nСурункали пиелонефрит ва циститда қовоқнинг эти кунига икки маҳал 50 г дан истеъмол қилинса, сийдикни яхши ҳайдайди, буйрак дардига шифо бўлади.


Тошкентда “ўт ўчиргич”ни портлатиб, 2 кишини жароҳатлаганларга нисбатан жиноят иши қўзғатилди\n19 январ 2022, Тошкент вақти: 02:37\nИллюстратив сурат. Самарқанд Янги йил арафасида.\nШайхонтоҳур тумани “Қоратош” кўчасида мушакбозлик қилиш мақсадида қўлбола усулда ясалган “ўт ўчириш” мосламасини порлатганларнинг шахси аниқланди ва уларга нисбатан жиноят иши қўзғатилди. Бу ҳақда Тошкент шаҳар ИИББ хабар берди.\nРасман билдирилишича, фуқаролар И.А., У.М., А.Л., З.Х., 1 январь тунги соат 00.45 ларда қўлбола мосламани портлатиши оқибатида кўчадан ўтиб бораётган 1999 йилда туғилган М.А.,нинг ўнг оёқ болдири ва товони ва 2006 йилда туғилган Х.Н..нинг ўнг оёқ панжа қисми йиртилган ва мажақланган.\n“Ҳолат юзасидан Шайхонтоҳур тумани ИИО ФМБ Тергов бўлими томонидан фуқаролар И.А., У.М., А.Л., З.Х.ларга нисбатан Ўзбекистон Республикаси Жиноят кодексининг 250-моддаси (“Портлаш хавфи бўлган моддалар ёки пиротехника буюмларидан фойдаланиш қоидаларини бузиш”) аломатлари билан жиноят иши қўзғатилди. Тергов давом этмоқда. Айбдор шахслар қонун олдида жавоб беради”, -дейилади расмий хабарда.\nТошкент шаҳар ИИББдан фарқли ўлароқ, “Газета уз” портлаш оқибатида уч киши жароҳатлангани тўғрисида хабар берганди.\nНашрнинг ёзишича, “Ўзбекистонда пиротехника буюмларини сотиш ва улардан фойдаланиш тақиқланганига қарамасдан, Тошкентда эрта тонгача мушакбозликлар давом этди”.


Ёнғин туфайли ҳаётдан кўз юмганлар сони 42 кишига этди - Халқ сўзи\nЁнғин туфайли ҳаётдан кўз юмганлар сони 42 кишига этди\n14:17 13 Ноябрь 2018 Дунё\nКалифорния (АҚШ)да юз берган ўрмон ёнғинлари оқибатида ҳаётдан кўз юмганлар сони 42 кишига етди.\n“Бугун яна Campдан (ёнғин шундай номланган) ҳалок бўлган яна 13 кишининг жасадига дуч келдик. Улардан 10 таси Парадайс шаҳри, учтаси эса Конкоу регионида топилди”, дейди Бьютт округи шерифи Кори Хонеа.\nШерифнинг сўзларига кўра, бу Америка Қўшма Штатлари тарихидаги энг энг вайронкор ёнғин сифатида бўлган.\nЎтган ҳафта пайшанба куни Калифорниянинг шимолий қисмида бошланган Camp ёнғини қарийб 45 минг гектар майдонни қамраб олди ва 6,47 мингта бинонинг кулини кўкка совурди.\nФуқароларнинг хавфсизлигини таъминлаш мақсадида Калифорниядан 300 мингдан ортиқ одам эвакуация қилинди.\nЎтган йил юз берган Калифорния Tubbs ёнғини тахминан 15 минг гектарни қамраб олиб, 5,5 мингдан ортиқ бинони йўқ қилган эди. У шу пайтгача штат тарихида энг вайронкор ёнғин сифатида қайд этилган эди.\nАйни кунларда АҚШнинг жанубида яна иккита ёнғин кузатилмоқда. Жумладан, Woolsey 33 минг, Hill эса 1,8 минг гектар майдонни қамраб олган. Мазкур табиий офатлар туфайли 179 та бино ёниб кетган, яна 57 мингтаси эса хавф остида.


Саудия Арабистонида кичик Ҳаж зиёратининг санаси ва нархи маълум бўлди\n16 Yanvar 09:01 Жамият\nкичик ҳаж Мусулмонлар муфтийлар Саудия Арабистони\n15 январ куни Мусулмонлар идораси матбуот хизмати биринчи зиёратчилар 22 январ куни кичик Ҳаж зиёратини адо этиш учун Макка ва Мадинага боришлари мумкинлигини маълум қилди.\nКейинги рейслар 25 ва 28 январ кунларига режалаштирилган. Ўз навбатида, пандемия даврида Ҳаж зиёратига бора олмаган ва 2020-йил феврал ойи охиригача йул ҳақини тўлаган ўзбекистонликлар Макка ва Мадинага юборилади.\n5 январ куни тегишли келишувни Ўзбекистон бош муфтийси Нуриддин Холиқназаров ва Саудия Арабистонининг “Абу Саркҳад” компанияси раҳбари Абусарҳад Носир Абдулла имзолади.\nПандемияга қадар (2020-йил февралигача) кичик ҳаж учун йиғим тўлаган фуқаролар қўшимча 4 770 000 сўм тўлайди. 2020-йил бошида 13 миллион сўмни ташкил қилган.\nМусулмонлар идораси маълумотларига кўра, қўшимча харажатлар меҳмонхона ётоқлари, автобуслар, озиқ-овқат маҳсулотларини қадоқлаш, бошқа белгиланган карантин қоидаларига риоя қилиш ва Саудия Арабистонида тўланиши керак бўлган 15%лик ҚҚСнинг 50% га камайиши билан боғлиқ. Қайд этилишича, зиёратчиларга Макка ва Мадина шаҳарларидаги замонавий меҳмонхоналар хизмат кўрсатади.\nЎзбекистонликлар AstraZeneca, Moderna, Pfizer ёки Johnson & Johnson каби ваксиналар билан ҳам эмланган бўлиши ва тегишли сертификатга эга бўлиши керак. Агар зиёратчилар “Спутник” ёки Ўзбекистон-Хитой вакцинаси билан эмланган бўлса, улар юқоридаги дорилардан бошқа вакцина тайёрлашлари керак бўлади.\nБундан ташқари, Ҳаж зиёратини адо этиш учун зиёратчиларнинг ёнида смартфон бўлиши керак, унда махсус иловалар ўрнатилган бўлиши керак (иловалар номи Tawakkalna ва Eatmarna). Улар ўзбекларга Мадина ёки Макка ҳақида маълумот беришда ёрдам беришади.\nЗиёратчилар 30 донадан иборат тиббий ниқоблар олиб юришлари шарт. Маскаларни ҳар тўрт соатда ўзгартириш керак бўлади. Саудия Арабистонида талабларга риоя қилмаганлик учун 300 доллар жарима солинади.\nАгар ўзбекистонликлар кичик ҳажмда ҳаж қилмоқчи бўлсалар, улар яшаш жойидаги фуқаролар йиғинига мурожаат қилишлари керак.\nКомил Алламжонов: маст ҳолда машина ҳайдаш – жиноят\nЎзбекистонда қийноқлар ҳақида китоб нашр қилган фаолнинг ўғли ҳибсга олинди